text:
KSS søkir eftir formanni til bedingina.
Umframt vanligu formansuppgávurnar tekur formaðurin á bedingini sær av øllum arbeiði, sum er tengt at sjálvari bedingini á KSS. Hetta fevnir um at tryggja og standa fyri
- uppháling og sjóseting
- máling av skipum
- klárgerð av skipum
- smærri víðlíkahalds og umvælingararbeiði á skip
Harafturat hevur formaðurin sum partur av formanstoyminum á KSS eisini uppgávur aðrastaðni í fyritøkuni.
Talan er um leiðarastarv og vit vænta av tær, at tú
- ert sjálvstøðug/ur
- ert ábyrgdarfull/ur
- hevur handverks- ella sjóvinnuútbúgving
- hevur góðan kunnleika til skip og maritima økið
- hevur royndir við at hava fólk undir tær
Vit vænta eisini, at tú ikki er bangin fyri at taka eitt eyka tak, tá á stendur.
Starvið er fulla tíð. Løn og setanartreytir eru eftir avtalu.
Starvsbyrjan er skjótast gjørligt, men vit bíða eisini fegin eftir tí rætta.
Um hetta kundi verið nakað fyri teg, send so eina umsókn til starv@kss.fo í seinasta lagi 24. oktober 2021.
Meira fæst at vita um starvið við at venda sær til Esther Dahl, HR-leiðara, á telefon 232043 ella á esther@kss.fo
Um KSS
KSS er ein nútímans fyritøka við langum traditiónum. Vit gera vanligt smiðju- og viðlíkahaldsarbeiði fyri bæði skip og virkir alt samdøgrið, og vit leggja okkum eftir at veita eina dygdargóða tænastu júst tá kundanum tørvar tað.
Við sínum uml. 70 starvsfólkum er KSS eitt av størstu arbeiðsplássunum í Norðoyggjum.


c: text/html

text:
Leygardagin skipaði FÍF fyri ungdómssamling á Oyrabakka. Hetta er ein liður í at samansjóða tey ungu uppá tvørs av feløgunum, og fyri at geva teimum ungu aðrar ítróttarligar upplivingar enn tey dagliga fáa. Tiltakið hesuferð var fyri øll ung yvir 15 ár, sum venja frælsan ítrótt.
Tíverri raktu vit á eitt vikuskifti, har sera nógvur annar aktivitetur var á skránni. Sjúka og avboð afturat gjørdu so at bert 10 ung vóru á hesi annars spennandi ungdómssamlingini. Men tey 10 fingu fyrst eina spennandi og øðrvísi venjing í Taekwondo. Ætlanin var at ungi Høgni Kunoy Dávason, sum stovnaði Taekwondofelagið í Eysturoy bert 10 ára gamal, skuldi standa fyri venjingini, men hansara kroniska lungnasjúka kravdi at hann var í Danmark hetta vikuskiftið.
Ístaðin vóru tað pápi hansara Dávur Kunoy og systkinabarnið Dávid á Lakjuni, sum skipaðu fyri venjingini, sum vardi smáar tveir tímar, og sum endaði við einum spennandi dysti millum Guðrið og Sjøfn.
Unna Ró slapp av við innilæsta øði og sparkaði sum ein hestur
Guðrið skuldi eisini rasa út, og royndi av øllum alvi at sparka Sjøfn í høvdið í einum sera spennandi dysti, sum endaði javnur
Seinnapartin kom Jarvin Feilberg Hansen frá ÍSF at greiða frá um doping og dopingkanningar í Føroyum. ÍSF roynir av øllum alvi at fáa føroyska ítróttarumhvørvið at taka doping og dopingkanningar í álvara. Bæði fyri at vísa á tað vandamikla og óítróttarliga men eisini fyri at verja íðkaran við kunning um nýtslu av læknatilráddum heilivági.
Jarvin dugdi sera væl at greiða frá, og tey ungu lurtaðu so eldhugað, at svimjitíðin bleiv skorin við einari helvt
Vit endaðu dagin við at leypa í svimjihylin í Skúlanum við Streymin, sum tykist væl egnaður til slíkar samlingar við atgongd til fimleikahøll, køk, spennandi felagsøki, vakrari náttúru og so svimjihøllini.
Luttakararnir vóru samdir um, at hetta var gott og spennandi, og at slíkar samlingar skulu endurtakast. Vit fara tí í næstum at dagfesta og tilrættisleggja eina nýggja venjingarsamling.
Vit takka fyri hesuferð, og kicka ass aftur seinni. F.v.: Dávid, Maria, Oddvør, Hans, Rigmor, Unna Ró, Annika, Teresa, Guðrið, Sjøfn, Elin, Hervør og Dávur

robotstxt: allowed

filter: keep


text:
Aðalufundur í FBF 19. juni kl. 13.00 í ÍSF-húsinum
Til øll feløgini!
Sum áður kunngjørt verður aðalfundur hjá FBF sunnudagin 19. juni kl. 13.00. Fundurin er fluttur í ÍSF-húsið í Gundadali.
Skrá:
1. Val av orðstýrara
2. Starvsnevndarformaðurin greiðir frá virki FBF’s í farna ári
3. Framløga av grannskoðaðum roknskapi
4. Innkomin mál
5. Val av nevndum, tiltakslimum og grannskoðara
6. Ymiskt
Viðv. pkt. 2.
Í sambandi við formansfrágreiðingina er lagt við skriv frá KÍF. Nógv av hesum viðurskiftum, sum KÍF vísir á, verða nomin við í formansfrágreiðingini, og heitt verður á feløgini at gera sær sínar hugsanir um hetta, so kjakið gerst gott og niðurstøðurnar greiðar í sambandi við umrøðuna av formansfrágreiðingini.
PDF-fílur: FBF | KÍF
Viðv. pkt. 4.
1. Lagt við er skriv, har nakrar fáar broytingar verða skotnar upp frá starvsnevndini í FBF viðv. kappingarreglum fyri yngri deildir.
2. Starvsnevndin í FBF hevur gingið ynski á møti at stovna TB-flogbólt undir FBF við rættindum og skyldum, sum TB higartil hevur havt. Málið verður lagt fyri aðalfundin til góðkenningar.
Viðv. grein 4. a og b.
b) Aðalfundurin skal verða fráboðaður skrivliga til feløgini, starvsnevnd, dómsnevnd og grannskoðara FBF’s og verða lýstur í bløðunum ein mánað undan aðalfundinum
b) Aðalfundurin skal verða fráboðaður skrivliga til feløgini, starvsnevnd, dómsnevnd og grannskoðara FBF’s og verða lýstur alment ein mánað undan aðalfundinum
Viðv. pkt. 5
Fyri vali standa ein starvsnevndarlimur og formaður.
Magnus Tausen tekur við afturvali sum formaður.
Christian Nagata tekur við afturvali sum starvsnevndarlimur
Eingi onnur valevni eru komin inn.
Væl møtt!
Vinaliga
Flogbóltssamband Føroya
Magnus Tausen
formaður


text:
Brøndby Cup 2012: U-15 landsliðið endaði á tíggjunda plássi
Føroyska U15-landsliðið spældi mikudagin fjórða dystin í Brøndby Cup í Danmark. Mótstøðuliðið hesuferð var HB Køge, og úrslitið gjørdist ein tepur 2-1 sigur til føroyska liðið. Sigurin hevði við sær, at føroysku dreingirnir spældu um 9. plássið í kappingini.
Føroyska U15-landsliðið við dreingjum fekk onga úrtøku í seinasta dystinum í Brøndby Cup 2012, sum varð spældur ímóti OB úr Odense. Úrslitið gjørdist 3-2 til OB, eftir at støðan í hálvleikinum var javnleikur 1-1.
Tað vóru annars føroysku dreingirnir ið løgdu betri fyri, og longu í 2. minutti legði Jákup Ludvig Thomsen Føroyar á odda.
Føroyska leiðslan helt sær í eitt korter, og tá seinni hálvleikur var bara tveir minuttir gamal gjørdist støðan 2-1 til danir. OB var betra liðið, og lítla løtu seinni gjørdist støðan 3-1 til dreingirnar úr Odense.
Men 10 minuttir fyri leiklok peikaði dómarin á brotssparksblettin, og úr ellivu metrum var Jóhan Waag Høgnesen tryggur, og skorai til endaliga úrslitið 3-2 til OB.
Sum heild eydnaðist kappingin væl, og tá avtornaði gjørdist føroyska U15-landsliðið nummar 10 í Brøndby Cup 2012.
Føroyska ferðalagið kemur aftur til Føroyar hóskvøldið.
Tríggjir leikarir úr NSÌ hava verið á U-15 landsliðnum. Karstin Hansen málmaður, Petur Knudsen framherji og Jannik Olsen framherji
HAGTØL:
Leikstaður: Brøndby, Danmark
Dagf.: 2. august 2012
Kapping: Brøndby Cup
Føroyar U15 – OB Odense 2-3 (1-1) 1-0: Jákup Ludvig Thomsen, 2. min. 1-1: 1-2: 1-3: 2-3: Jóhan W. Høgnesen, 62. min. (br.)
Føroyar: 1. Karstin Hansen 5. Tummas Martin Jacobsen 6. Jóhan Waag Høgnesen 7. Janus Svabo Samuelsen 8. Petur Knudsen 9. Jákup L. Thomsen 10. Jákup B. Andreassen 13. Adrian Justinussen 14. Eyðstein Zachariassen 15. Teit Jacobsen 18. Hilmar Leon Jacobsen
Inn/útskiftingar: 36. min. >> 3. Daniel Johansen >> 13. Adrian Justinussen 42. min. >> 11. Fannhard A. Skoradal >> 15. Teit Jacobsen 42. min. >> 4. Bjarni Petersen >> 5. Tummas Martin Jacobsen 47. min. >> 2. Rani Joensen >> 10. Jákup B. Andreassen 59. min. >> 17. Jannik Olsen >> 7. Janus S. Samuelsen 66. min. >> 12. Pætur Petersen >> 9. Jákup L. Thomsen
Óbrúktir leikarar: 16. Rói Zachariassen
Venjarar: Eli Hentze og Jógvan Hendrik “Hegga” Samuelsen


text:
Ráleggingardagur 2021
01. Okt 2021
Ráleggingardagur verður fríggjadagin, 29. oktober.Tá er stovnurin stongdur. ...
les meir
Summarfrí 2021
19. Jul 2021
Vit ynskja tykkum øllum eina góða summarfrítíð :)Takk fyri tíðina tit fittu børn, sum nú fara víðari í skúla. Spennandi hjá tykkum sum eftir...
les meir
Vøggustovubørn flippa út í høllini ;)
03. Mai 2021
Henda fríggjadag vóru vit einsamøll í høllini :) ...
les meir
Skreiða í haganum apríl 2021
14. Apr 2021
Mánadagin 12. apríl var so ógvuliga flott kavaveður. Vit fóru í hagan at skreiða og høvdu matpakka við. Reynsstova var eisini við á túrinum....
les meir
Ymiskar myndir frá Reynsstovu
12. Apr 2021
Ymiskar myndir frá Reynsstovu ...
les meir
Kavamyndir apríl 2021
12. Apr 2021
Vit vóru ein túr í haganum við sletu í hesum fantastiska veðrinum ...
les meir
Páskirnar 2021
30. Mar 2021
Vit ynskja tykkum øllum einar gleðiligar páskir, við hesi fittu myndini 🐣🐥Síggjast týsdagin 6. apríl. ...
les meir
Hvølparnir vitja grasagarð
22. Mar 2021
Vit hava havt samling úti í gongini. Tema í dag var um ymiskleika. Frederik og Katrina vóru í somu troyggju. So fóru vit at...
les meir


text:
Samandráttur.
Línuskip: Fimm línuskip eru til fiskarí, men vit vanta at fleiri fara avstað um vikuskiftið. Skipini fiska næstan bara tosk og hýsu. Fiskaríið er gott. Øll frystilínuskipini fiska undir Føroyum. Vit rokna við at nøkur skip koma at landa í vikuni.
Útróður: Streymurin er hampuligur og veðrir verður gott fyri tað mesta, so vit rokna við nógvum útróðri. Fiskaríið er gott.
Djúpvatnstrolarar: Allir eru til fiskarí, men allir eru nýliga byrjaðir túr, so vit vantað ikki at nakar landar í vikuni. Skipini fiska upsa, svartkalva og stinglaks.
Partrolarar: Næstan øll pørini eru til fiskarí, men fiskiskapurin eftir upsa er ikki góður, men tey fáa tó nakað av hvítum fiski. Pørini landa sum vikan líður.
Trolbátar: Bara ein er til fiskarí, men vit roknað við at fleiri fari út um vikuskiftið. Helst fara nakrir at fiska havtasku og nakrir møguliga eftir tosk og hýsu. Helst landað teir síðst í vikuni.
Garnaskip: Allir fara út um vikuskiftið og koma helst allir at landað síðst í vikuni ella fyrst í aðru viku. Fiskaríið er eitt sindur ójavnt.
Heinta alla metingina her


text:
Í Viðareiðis skúla, vilja vit virka fyri, at øll hava tað gott. Vit vilja virkað fyri einum mennandi umhvørvi, har vaksin og børn trívast.
Vit vilja virkað fyri einum tryggum umhvørvi, har vit síggja og hoyra hvønn annan og hjálpa hvørjum øðrum.
Vit vilja virkað fyri at uppfylla karmarnar, sum fólkaskúla lógin ásetur fyri persónligu menningina hjá næminginum ( fólkaskúla lógin § 2 stk. 2-3)
Vit vilja virka fyri góðum felagsskapi, har vit vísa virðing fyri hvørjum øðrum, og vísa høviskligan atburð.
Í Viðareiðis skúla arbeiða vit fyribyrgjandi. Umframt at vit í okkara dagliga virki á skúlanum vilja síggja, hoyra og viðurkenna hvønn annan, hava vit eisini afturvendandi tiltøk, fyri at gera trivnaðin enn betri.
Vit fylgja SSP kalendaranum, har m.a. dentur verður lagdur á gott skúla og foreldrasamstarv, og samstarv foreldranna ímillum.
Vit stuðla undir hugnabólkar ( spælibólkar), har næmingar hittast heima hjá hvørjum øðrum undir skipaðum viðurskiftum.
Vit fara á seturskúla, hava jólahald, føstalávintshald, evnisvikur, floksins tíma og arbeiða regluliga við trivnaðar átøkum.
Vit hava regluligar næmingasamrøður og skúla og heim samrøður.
Hóast at vit arbeiða fyribyrgjandi, so hendir tað frá tíð til aðra, at onkur mistrívist. Mistrivnaður kann koma av ymiskum, og vilja vit gera okkara til at hjálpa uppá støðuna eftir besta førimuni. Hetta gera vit t.d. við at tosa saman, ella at seta okkum í samband við røttu viðkomandi.
Stendst mistrivnaðurin av happing, so er mannagongdin hendan
Vit hava “null hugsjón” tá tað kemur til happing, hon skal fyribyrgjast og steðgast.
Vit vilja vera sjónlig og fevnandi vaksin, sum hoyra og síggja okkara næmingar. Vaksin, sum duga at skapað samband við næmingin, sum er á ein slíkan hátt, at næmingar tora og ynskja at koma til okkara við tí sum nívir. Vit vilja virka fyri at næmingar duga at seta egin mørk og siga frá á rættum stað.
Vit vilja sum vaksin leggja okkum eftir at síggja næmingin fyrst og fremst út frá teirra dygdum og leggja dent á hesar, bæði tá tosað verður við næmingin og um næmingin. Vit vilja gera okkara.
Happing kann fara fram í ósunnum umhvørvum, og tá arbeitt verður við trupulleikanum, mugu allir tættir takast við.
Happing kann lýsast soleiðis: Happing er, tá ið vit ikki lova onkrum upp í part, skaða onkran ella siga særandi orð. Tað kann vera tí, at vit ikki góðtaka onnur, sum tey eru vegna útsjónd, klæði, frítíðarítriv, átrúnað o.s.fr.
Happing kann fara fram upp á nógvar mátar: andlit til andlits ella við fartelefon, interneti og kjatti.
Happing kann vera beinleiðis og sjónlig, ella óbeinleiðis og krógvað.
At arga nýtist ikki at vera illa meint, men tá talan er um áhaldandi ágang, er talan um happing.
Um næmingur vísir tekin um mistrivna, skal skúlin taka stig til at bøta um hetta. Flokslærarin hevur ábyrgd av hesum. Alt eftir hvat mistrivnaðurin snýr seg um, kann flokslærarin t.d.:
31. august 2017.


text:
Námsfrøðingur til serstovuna Bólið
Námsfrøðingur til Dagstovnin í Øksnagerði
Um námsfrøðingur ikki verður settur, kann hjálparfólk verða sett í tíðaravmarkað starv.
Bólið er ein serstova til barnagarðsbørn, sum hava kontakt og samskiftis trupulleikar.
VIT KUNNU BJÓÐA:
Eitt áhugavert og týdningarmikið starv í einum dagstovni, har vit leggja stóran dent á at geva børnunum eitt trygt og mennandi umhvørvi at trívast og mennast í. Vit leggja m.a. eisini stóran dent á at arbeiða við viðurkennandi námsfrøði, rørslum og góðum relatiónum millum børn, foreldur og starvsfólk.
Arbeiði í Bólinum er væl skipað, og vit nýta Boardmaker myndir, so dagurin gerst meira týðiligur fyri børnini.
VIT VÆNTA, AT TÚ:
Tað er ein fyrimunur, um tú hevur royndir og vitan innan autismu.
SETANARVIÐURSKIFTI
Størvini verður sett sambært sáttmála millum Føroya Pedagogfelag og Kommunala Arbeiðsgevarafelag Føroya.
UMSÓKN
Umsókn saman við viðmælum, upplýsingum um útbúgving og royndir skulu sendast til torshavn@torshavn.fo í seinasta lagi týsdagin 27. november 2018.
NÆRRI FÆST AT VITA
Meira fæst at vita um starvið við at venda sær til Sóleyð Í. Hermansen, stovnsleiðara, telefon 219959.
Námsfrøðingur til serstovuna Bólið
Námsfrøðingur til Dagstovnin í Øksnagerði
Um námsfrøðingur ikki verður settur, kann hjálparfólk verða sett í tíðaravmarkað starv.
Bólið er ein serstova til barnagarðsbørn, sum hava kontakt og samskiftis trupulleikar.
VIT KUNNU BJÓÐA:
Eitt áhugavert og týdningarmikið starv í einum dagstovni, har vit leggja stóran dent á at geva børnunum eitt trygt og mennandi umhvørvi at trívast og mennast í. Vit leggja m.a. eisini stóran dent á at arbeiða við viðurkennandi námsfrøði, rørslum og góðum relatiónum millum børn, foreldur og starvsfólk.
Arbeiði í Bólinum er væl skipað, og vit nýta Boardmaker myndir, so dagurin gerst meira týðiligur fyri børnini.
VIT VÆNTA, AT TÚ:
Tað er ein fyrimunur, um tú hevur royndir og vitan innan autismu.
SETANARVIÐURSKIFTI
Størvini verður sett sambært sáttmála millum Føroya Pedagogfelag og Kommunala Arbeiðsgevarafelag Føroya.
UMSÓKN
Umsókn saman við viðmælum, upplýsingum um útbúgving og royndir skulu sendast til torshavn@torshavn.fo í seinasta lagi sunnudagin 4. mars 2018.
NÆRRI FÆST AT VITA
Meira fæst at vita um starvið við at venda sær til Sóleyð Í. Hermansen, stovnsleiðara, telefon 219959.
Námsfrøðingar, hjálparfólk og køksfólk til Dagstovnin í Øksnagerði
Starvsfólk til Dagstovnin í Øksnagerði
Tórshavnar kommuna søkir vegna Dagstovnin í Øksnagerði eftir tveimum námsfrøðingum, einum hjálparfólki og einum køksfólki:
VIT SÓKNAST EFTIR:
- einum námsfrøðingi at arbeiða í vøggustovu 35 tímar um vikuna í fyribils eitt ár, frá 7. august 2017
-
einum námsfrøðingi at arbeiða í serstovu 30 tímar um vikuna í fyribils eitt ár, frá 7. august 2017
-
einum hjálparfólki at arbeiða í vøggustovu 30 tímar um vikuna í einum burðarfarloyvisstarvi, frá 7. august 2017
-
einum køksfólki at arbeiða 14 tímar um vikuna, at byrja skjótast gjørligt
Um námsfrøðingar ikki verða settir, kunnu hjálparfólk verða sett í tíðaravmarkað starv.
VIT KUNNU BJÓÐA:
eitt áhugavert og týdningarmikið starv í einum dagstovni har vit leggja stóran dent á at geva børnunum eitt trygt og mennandi umhvørvi at trívast og mennast í. Vit leggja m.a. eisini stóran dent á at arbeiða við viðurkennandi námsfrøði, rørslum og góðum relatiónum millum børn, foreldur og starvsfólk.
VIT VÆNTA AT:
- tú ert fakliga væl fyri og dugir væl at samstarva og samskifta
-
tú hevur hug og evni at menna námsfrøðiliga arbeiðið á stovninum
-
tú ert álítandi og megnar at taka ábyrgd og hevur gott yvirlit
-
tú ert tolin og nærverandi
-
tú ert ágrýtin og vil vera við til at geva børnunum ein tryggan og mennandi gerandisdag
SETANARVIÐURSKIFTI
Størvini hjá námsfrøðingum og hjálparfólki verða sett sambært sáttmála millum Føroya Pedagogfelag og Kommunala Arbeiðsgevarafelag Føroya.
Starvið hjá køksfólkinum verður sett sambært sáttmála millum Havnar Arbeiðskvinnufelag og Kommunala Arbeiðsgevarafelag Føroya.
UMSÓKN
Umsókn saman við viðmælum, upplýsingum um útbúgving og royndir verða send Tórshavnar
kommunu í seinasta lagi mikudagin 24. mai 2017. Sendið umsóknina til torshavn@torshavn.fo
MEIRI FÆST AT VITA
Meira fæst at vita um størvini við at venda sær til Sóleyð Í. Hermansen, stovnsleiðara, telefon
219959.
Námsfrøðingur og hjálparfólk til barnagarðsstovu í Dagstovninum í Øksnagerði
VIT SÓKNAST EFTIR:
einum námsfrøðingi í eitt burðarfarloyvisstarv at arbeiða í barnagarðsstovu 30/35 tímar um vikuna frá 9. februar 2017 og einum hjálparfólki at arbeiða 30/35 um vikuna frá 1. mars 2017.
VIT KUNNU BJÓÐA:
eitt áhugavert og týdningarmikið starv í eini stórari barnagarðsstovu við 33 børnum, har vit arbeiða við viðurkennandi námsfrøði, og dentur verður lagdur á, at dagurin er væl skipaður við nógvum rørslum, skapan, tónleiki og inni- og útispæli.
Tað eru 6 starvsfólk á stovuni, 3 námsfrøðingar og 3 hjálparfólk, í løtuni 3 menn og 3 kvinnur.
VIT VÆNTA:
at tú ert fakliga væl fyri, dugir væl at samstarva og samskifta. At tú ert álítandi og megnar at taka ábyrgd og hevur gott yvirlit. Tað er ein fyrimunur um tú hevur áhuga í rørslumenning (motorikki), dámar væl at seta ymiskt virksemi í gongd, sum børnini hava áhuga í, og at tú ert fleksibul og rúmlig/-ur.
SETANARVIÐURSKIFTI
Størvini verða sett sambært sáttmála millum Føroya Pedagogfelag og Kommunala Arbeiðsgevarafelag Føroya.
UMSÓKN
Umsókn saman við viðmælum, upplýsingum um útbúgving og royndir skulu vera send Tórshavnar kommunu, Postboks 32, 110 Tórshavn, ella sum teldubræv til torshavn@torshavn.fo í seinasta lagi mikudagin 25. januar 2017.
MEIRI FÆST AT VITA
Meira fæst at vita um størvini við at venda sær til Sóleyð Í. Hermansen, stovnsleiðara, á telefon 219959.
Námsfrøðingur til vøggustovu í Dagstovninum í Øksnagerði
NÁMSFRØÐINGUR TIL VØGGUSTOVU Í DAGSTOVNINUM Í ØKSNAGERÐI
VIT VÆNTA, AT TÚ:
SETANARVIÐURSKIFTI
Starvið verður sett sambært sáttmála millum Føroya Pedagogfelag og Kommunala Arbeiðsgevarafelag Føroya.
UMSÓKN
Umsókn saman við viðmælum, upplýsingum um útbúgving og royndir skulu vera Tórshavnar kommunu, Postboks 32, 110 Tórshavn, ella sum teldubræv til torshavn@torshavn.fo í seinasta lagi sunnudagin 18. september 2016.
MEIRA FÆST AT VITA
Meira fæst at vita um starvið, við at venda sær til Sóleyð Í. Hermansen, stovnsleiðara, á telefon 219959.
Námsfrøðingar til vøggu- og serstovu í Dagstovninum í Øksnagerði
Søkt verður eftir einum námsfrøðingi til serstovuna Bólið í dagstovninum í Øksnagerði at arbeiða uml. 30 tímar um vikuna í farloyvisstarvi frá 1. august 2016 til 31. juli 2017.
Bólið er ein serstova til barnagarðsbørn við kontakt og samskiftis trupulleikum. Tað er ein fyrimunur, um tú hevur vitan um autismu og tímir at vera úti í øllum veðri.
NÁMSFRØÐINGUR TIL VØGGUSTOVU
Søkt verður eisini eftir einum námsfrøðingi í eitt farloyvisstarv til vøggustovu at arbeiða 30 / 35 tímar um vikuna frá 1. august 2016 til 31. juli 2016.
SETANARVIÐURSKIFTI
Størvini verða sett sambært sáttmála millum Føroya Pedagogfelag og Kommunala Arbeiðsgevarafelag Føroya.
UMSÓKN
Umsókn saman við viðmælum, upplýsingum um útbúgving og royndir skulu vera Tórshavnar kommunu, Postboks 32, 110 Tórshavn, ella sum teldubræv til torshavn@torshavn.fo í seinasta lagi sunnudagin 17. juli 2016.
MEIRA FÆST AT VITA
Meira fæst at vita um størvini við at venda sær til Sóleyð Ísaksdóttir Hermansen, stovnsleiðara, telefon 219959.


text:
Huldumaðurin og seyðamaðurin
Færøske Folkesagn og Æventyr
Jakob Jakobsen, København 1898-1901
Huldumaðurin og seyðamaðurin
Huldusøgn úr Fugloy
Óskepna var komin at vera í einun hagaparti. Hetta helt so við í langa tíð, at seyðurin har vildi ikki trívast, og seyðamenninir doyðu, ein fyri og annar eftir. Menninir, ið áttu hagapartin, fingu fremmint seyðaslag at sleppa uppí hin seyðin, men einki hjálpti.
Í endanun kom ein nýggjur seyðamaður, sum seyðurin treivst so væl hjá og varð bæði nógvur og feitur uttan í einum bóli. Tann seyður, ið tók støðu har, kundi ikki lukkast.
Hesin seyðamaður hevði tann vana, at hann gekk ikki tann vegin, sum hinir altíð vóru farnir, tá ið teir vóru burtur í haga. Ein dagin, sum hann er farin burtur í haga, møtir hann einun huldumanni. Huldumaðurin spyr, hvussu til stendur við seyðinun.
"Tað stendur væl til hjá mær," sigur seyðamaðurin, "uttan í einum bóli, men her hevur altíð verið so ring skepna fyrr."
"Tað vil eg væl trúgva," segði huldumaðurin, "og eg skal nú siga tær frá, kvussu hetta hevur borið til: Hinir fyrru seyðamenninir hava altíð gingið ein annan veg, enn tú nú gongur, og beint undir tí veginun, sum teir hava gingið, liggja hús míni. Teir hava traðkað hol á takið hjá mær, so tað er komið at leka; men tú ert farin annan veg, og tí hevur tað eydnast tær so væl at rakja seyðin. Men hitt eina bólið, sum seyðurin ikki vil trívast i, skalt tú bróta niður, taka upp tað, sum liggur undir ti norðasta hornasteininun, og so byggja bólið upp aftur."
Maðurin so gjørdi, og tá ið hann lyfti tí norðasta hornasteininun upp, lá eitt rúnarhorn undir, sum ein annar hevði lagt har av tjóvskun sinni fyri at ganda seyðin. Hann bygdi bólið atttur, og tá doyði ikki ein seyður longur.


text:
- Tíðindi, mentan og ítróttur
Marnar fekk miðlaheiðurslønina
Miðlaheiðursløn Granskingarráðsins 2020 varð í dag latin Marnari Fríðheim Kristiansen, lækna og ph.d. lesandi á Fróðskaparsetrinum. Dómsnevndini sigur í síni gundgeving millum annað, at Marner Fríðheim Kristiansen hevur lagt nógva orku í gransking av koronafarsóttini, síðani hon rakti landið í fjør vár. Umframt at granska sjálvur, hevur hann tikið vitan frá aðrari gransking til sín og er farin út til almenningin við sínari vitan.
Nógv frammi
Hann hevur verið nógv frammi í miðlunum við nýggjastu vitanini um korona og hevur verið íðin at víst aftur falskunning um korona.
Hann hevur eisini tikið stig til beinleiðis ráðgeving á Facebook, har hann saman við øðrum læknum hevur svarað ivamálum hjá fólki aftur við hollari vísindaliga grundaðari vitan.
Tak niður


text:
Her eru vinnarnir. Vit hava í dag drigi í millum øll, sum stuðlaðu renningini “Meir fyri minnið”. Hjartaliga til lukku til tykkum, sum hava vunnið, og hjartans tøkk til øll tykkum sum hava stuðla.
Eg havi ikki orð fyri hvussu glaður og takksamur eg eri. Alt tað besta til tykkum øll.
Tíverri eydnaðist tað ikki B36 at vinna í Klaksvík í dag, sum Hans Jacob vónaði, tí er tað so mikið hugaligar hjá mær at kunna senda hesa fráboðan út 😉
Heilsan
Jonhard
- Staki – Ingolf Lamhauge
- Staki – Steen Funder
- Staki – Jóhanna Christiansen
- Tjaldur – Sólgerð Jacobsen
- Tjaldur – Katrin Ósá
- Koyrikort til lastbil og treylara – Eiler Jacobsen
- Koyrikort til lastbil – Eyðun Jakobsen
- BE Koyrikort – Malan Mortensen


text:
Árliga fólkaheilsurenningin verður 4., 5. og 6. september. Endamálið við fólkaheilsurenningini er at fáa fólk at røra seg meira í gerandisdegnum og at hugsa um heilsuna, sigur Aksel Johannesen, landsstýrismaður í heilsumálum.
Lagt verður til brots við fólkaheilsurenningini fríggjakvøldið 4. september kl. 18:00 í Runavík. Leygardagin 5. september kl. 14:00 verður fólkaheilsurenningin í Klaksvík og á Sandi og kl. 15:00 í Miðvági. Sunnudagin 6. september kl. 13:00 verður fólkaheilsurenningin í Havn og kl. 14:00 í Vági.
Hetta er 6. árið at skipað verður fyri árligu fólkaheilsurenningini. Undirtøkan undanfarnu árini hevur verið sera góð. Í fjør vóru fleiri enn 4.000 fólk við í fólkaheilsurenningini, og fyriskipararnir vóna, at undirtøkan verður minst líka góð í ár, sum hini árini. – Eg gleðist um, at rákið við at renna, ganga ella bara røra seg, vindur upp á seg um alt landið, sigur Aksel Johannesen.
– Við at skipa fyri fólkaheilsurenning, ynskja vit at gera vart við týdningin av at liva sunt. Vit hava øll gott av at røra okkum eitt sindur, og tí vóni eg at síggja nógv fólk til renningina, sigur Aksel Johannesen.
Aftaná fólkaheilsurenningina verður vatn, frukt og mjólkaúrdráttir til luttakaranar. Hesum stuðla m.a. P/F Poul Michelsen og MBM.
Fólkaheilsurenning er fyri øll
Aksel Johannesen sigur, at fólkaheilsurenningin er fyri øll. – Fólkaheilsurenningin er ikki bert fyri ítróttarfólk í góðum formi. Vónandi møta nógv fólk, tí endamálið við fólkaheilsurenningini er ikki at kappast, men at geva øllum – yngri sum eldri – eitt gott og hugnaligt høvi at røra seg. Tað er sjálvsagt púrasta upp til tey luttakandi, um tey renna ella ganga teinin. Tað sum ræður um er at vera við.
Tilmelding
Tilmelding til fólkaheilsurenningina fer fram til leygardagin á www.renn.fo. Í Havn er eisini møguleiki fyri at melda seg til á Torginum í SMS frá hósdegnum.
Í Klaksvík, Runavík, Miðvági og á Sandi skulu startnummur avheintast ein tíma áðrenn startin. Í Havn skal startnummar avheintast á Torginum í SMS áðrenn leygardagin kl. 16.00 ella sunnudagin millum kl. 9:00 -11:00. Startnummar verður ikki brúkt til Fólkaheilurenningina í Suðuroynni.
Rennivestar eru til tey fyrstu 1.500 vaksnu kring landið, sum avheinta startnummar. Í Suðuroynni eru rennivestar til tey fyrstu 200, sum melda til.
Luttøkugjald
Luttøkugjaldið fyri børn (0-14 ár) er 20 kr. og fyri vaksin (15 ár og eldri) 50 kr.
Tiltøk í sambandi við Fólkaheilsurenningina
Í sambandi við fólkaheilsurenningina verður skipað fyri ymsum tiltøkum, sum snúgva seg um rørslu og heilsu. Frá hósdegnum 3. september verður SMS karmur um fólkaheilsurenningina í Havn. Á torginum skipa Bragdið, Fólkaheilsuráðið og ymisk feløg fyri spennandi rørslutiltøkum og heilsukanningum. Á Sandoynni og í Vágum er fólkaheilsurenningin partur av teimum stóru tiltøkunum hjá ávikavist B71 og Miðvágs Róðrarfelag. Í Vági verður skipað fyri heilsukanningum.
Fyriskiparar
Tað eru Aksel Johannesen, landsstýrismaður, feløgini fyri frælsan ítrótt (Bragdið, Treysti, Roysnið, Frælsi og Hvistan) og B71, ið saman við øðrum stuðlum skipa fyri tiltøkunum.
Heilsumálaráðið, 26. august 2009


text:
Meira um Tøknitrygd
Ein ískoytistrygging til Familjutrygd
Á tryggingarskjali tínum fyri Familjutrygd sært tú, um tú hevur teknað ískoytistryggingina Tøknitrygd. Tryggingin fevnir um el-tól, ið kunnu bólkast sum vanligt privat innbúgv (grein 1.4.4) og serligt privat innbúgv (grein 1.4.6). Um tú hevur Tøknitrygd, so eru hesi el-tól fevnd av tryggingini, til tey eru 4 ára gomul. Fyri at fáa endurgjald, er tað ein treyt, at skaðin ger lutin óbrúkiligan.
Tryggingin veitir endurgjald fyri allar innanífrá komandi skaðar á elektrisk tól. Tað vil siga feilir, sum henda, og sum ikki hava nakra beinleiðis skaðaorsøk, og sum ikki koma undir aðrar skaðaorsøkir ella undantøk, ið nevnd eru í treytunum fyri Familjutrygd
Dømi um undantøk eru m.a.:
-
Vanligt viðlíkahald, herundir uppdateringar av ritbúnaði (software).
-
Um skadda el-tólið er dekkað av garantii frá øðrum veitara.
-
Skaða orsakað av virusálopi, teldusníkum og líknandi.
-
Skaði á motorrikin urtagarðsamboð, el-skutarar og el-lutir, ið bert verður nýttir uttandura.
-
Brúkt tól, ið høvdu skaða, tá tey vórðu keypt.
Tað er ein sjálvsábyrgd galdandi fyri ein og hvønn skaða á tryggjaðu lutirnar. Sjálvsábyrgdin er nevnd í tryggingarskjalinum. Tað er ein treyt fyri endurgjaldi, at skaðin ger lutin óbrúkiligan, og at luturin kann latast Trygd. Aldurin á lutinum avger støddina á endurgjaldinum.
Goym kvittanir og onnur prógv
Tað er týdningarmikið at minnast til at goyma keypskvittanir, flytingarváttanir og líknandi skjøl, ið kunnu prógva aldurin á lutinum. Hetta tí at tað er ein treyt fyri endurgjaldi, at aldurin á skadda lutinum kann skjalprógvast.


text:
(Hetta varð týtt / skrivað, umleið 2004).
( Vín andin sníkir seg inn í meinigheitirnar!! Eg vil ávara ímóti hesum, ikki við egnum meiningum, ella mannaboðum, men við Guðs orði, sum er okkara eini rætningssnórur. Latum okkum sum Guðs tænarar standa upp og peika á vegin, og ikki gera sum mangir, sum reingja Guðs orð, kallandi rangt fyri rætt, og rætt fyri rangt. )
-
Tað leiddi gudsmannin Nóa til skomm.
I. Mós. 9:21: Tá ið hann nú hevði drukkið av víninum, og hann varð drukkin, lá hann nakin inni í tjaldinum.
-
Tað leiddi rættvísa Lot til óviljað siðloysi, tvær ferðir.
I. Mós. 19:33: Sama kvøldið góvu tær honum vín at drekka; og hin eldra kom og legði seg hjá faðir sínum; hann vardi hvørki, at hon legði seg, ella at hon fór upp.
-
Nasirearanum, sum vildi halga seg Harranum, varð noktað at drekka.
IV. Mós. 6:3: Hann má ikki drekka nakað súrt, sum tilreitt er av víni ella mjøði (t.e. øl), og yvirhøvur ikki drekka nakran vínberjaløg og hvørki eta nýggj ella turkað vínber.
-
Prestarnir, sum tæntu nær Harranum, máttu ikki drekka.
Ezekiel 44:21: Vín má eingin prestur drekka, tá ið hann gongur inn í innara forgarð.
-
Vín er sum ormaeitur (Drekin, ormurin = djevulin).
V. Mós. 32:33: Drekaeitur er vín teirra, ræðuligt ormaeitur.
-
Móðir Samson fekk noktað at drekka.
Dóm. 13:7: Men hann segði við meg: Sí, tú skalt verða við barn og føða son; og tú mást hvørki drekka vín ella sterkan drykk og ikki eta nakað óreint, tí at sveinurin skal verða Guði halgaður alt frá móðurlívi til deyðadags.
-
Skøkjur nýta vín til at tøla menn.
Orðt. 9:2: Hon hevur dripið drápsfæ sítt, blandað vín sítt, og hartil borð sítt dúkað.
-
Vín er spottari, tað er óstýrligt, og tey sum drekka tað eru ikki vís.
Orðt. 20:1: Vínið er spottari, rúsdrykkur óljóð, hvør tann, sum drukkin vinglar, er óvitur.
-
Guð áminnir okkum um ikki at vera millum teirra sum drekka vín.
Orðt. 23:20: Ver ikki millum teirra, ið drekka vín, millum teirra, ið oveta seg í kjøti.
-
Vín bítur sum ein slanga (slangan = Sátan).
Orðt. 23:31: Hygg ikki at víninum, hvussu reytt tað er, hvussu tað glógvar í steypinum og væl rennur niður.
-
Tað sømir ikki kongum at drekka vín (vit eru kongar og prestar).
Orðt. 31:4: Tað sømir ikki kongum, Lemuel, tað sømir ikki kongum at drekka vín ella høvdingum at spyrja eftir sterkum drykki.
-
Sterkur drykkur er fyri tey, sum eru búgvin til glatan.
Orðt. 31:6: Gevið tí sterkan drykk, sum er búgvin til glatan (enska KJV sigur: “that is ready to perish”), og gevið tí vín, sum sorg ber í hjarta.
-
Guðs veiróp er móti teimum, sum stunda eftir víni.
Jesajah 5:11: Vei teimum, ið snimma á morgni stunda eftir víni og sita uppi langt út á náttina, glóðreyðir av rúsløgi.
-
Enn eitt veiróp verður givið.
Jesajah 5:22: Vei teimum, sum eru hetjur í víndrykkju og hinir mætastu til at blanda rúsløg.
-
Enn eitt veiróp.
Jesajah 28:1: Vei hinum uppskrýdda kransi hjá teimum druknu í Efraim; teirra glæsiliga skreyt er einans følnandi blómur á heyggjum í hinum gróðurmikla dali, har víndruknir hølast.
-
Tað leiðir Guðs tænarar til at snáva.
Jesajah 28:7: Men eisini her ganga menn í ørviti av vínløgi, vitleysir av víni; prestur og profetur druknir vingla, vingla av sterkum drykki; teir sløðra av vínløgi. Í ørviti síggja teir sjónir sínar; í rættinum snáva teir á.
-
Vín ger fólk óð.
Jeremiah 51:7: Gullsteyp var Bábel í hond Harrans; alla jørðina drakk hon fulla; tjóðirnar drukku av víni hennara, tí leikaðu tjóðflokkarnir óðir.
Les eisini Jeremiah 51:6-8 (í samanhangi), og Jeremiah 51 (allan kapitulin)
-
Dánjal vildi ikki dálka seg við víni.
Dániel 1:8: Men Dánjal setti sær fyri ikki at óreinska seg við krásum kongs ella við tí víni, sum hann drakk, og bað hirðstjóran um at sleppa undan at óreinska seg.
-
Ísrael sveik Harran, tá tey hugdu til aðrar gudar, og elskaðu vín.
Hósea 3:1: Og Harrin segði við meg: “Far aftur og elska konu, sum elskar annan mann og er ótrúgv, eins og Harrin elskar Ísraelsmenn, tó at teir víkja at øðrum gudum og hava tokka á vínberjakøkum (KJV: flagons of wine.)
-
Vín og hordómur fylgjast at og taka burtur hjartað.
Hósea 4:11: Vín og vínberjakøkur taka burtur hjartað (KJV)
-
Guð vil ripa tað burtur og døma tað.
Jóel 1:5: Vaknið, tit drykkjumenn, og grátið allir tit, ið vín drekka, venið tykkum um vínberjaløgin; tí at hann er riptur burtur frá munni tykkara.
-
Óndir menn enntá selja døtur sínar fyri vín.
Jóel 3:8: Teir kastaðu lut um fólk mítt, góvu svein fyri skøkju og seldu gentu fyri vín og drukku.
-
Teir, sum leiða Guðs fólk til at drekka, verða lættliga teirra profetar (svikaprofetar).
Micah 2:11: Um einhvør kemur við tómum orðum, svikum og lygnum og sigur: “Eg skal tala til tykkara um vín og sterkan drykk”, hann verður rættur talari hjá hesum fólki.
-
Vín leiðir inn í synd, stoltleika, og alt ónt.
Hábakkuk 2:5: Tí hann syndar orsakað av víni (so sigur enska KJV (King James), hin hástóri maður, sum av grimdarhuga tambar upp gap sítt eins og Hel og ikki mettast heldur enn deyðin, savnar til sín allar tjóðir og dregur inn undir seg øll fólk!
-
Jóhannes doyparin skuldi ikki drekka vín.
Lukas 1:15: Tí hann skal verða mikil fyri eygum Harrans. Og vín og sterkan drykk skal hann ikki drekka, og alt frá móðurlívi skal hann fyllast av Heilaga Andanum.
-
At drekka vín kann fáa bróðir tín til at snáva.
Róm. 14:21: Tað er beint hvørki at eta kjøt ella drekka vín ella gera nakað, sum bróðir tín stoytir seg á.
-
Víndrykkja førir óflýggjaskap við sær.
Ephes. 5:18: Og drekkið tykkum ikki druknar í víni, sum førir óflýggjaskap við sær; men verðið fyltir av Andanum.
-
Ikki tráur eftir víni.
I. Tim. 3:3: Ikki tráur eftir víni, ikki eftir bardøgum, men mildur, ikki klandursamur, ikki peningagrammur.
-
Ikki tráur eftir nógvum víni.
I. Tim. 3:8: Somuleiðis eiga kirkjuliðstænarar at verða siðaðir, ikki tvítungutir, ikki tráir eftir nógvum víni, ikki hugaðir eftir ljótum vinningi.
-
Timoteus drakk vanliga bert vatn, og eitt sindur av víni, men tá útilokandi vegna sjúku.
I. Tim. 5:23: Drekk ikki longur bert vatn, men njót eitt sindur av víni fyri maga tín og veikleikarnar, sum eru so tíðir.
-
Tað eigur at vera nakað, sum hoyrir fortíðini til.
I. Pæt. 4:3: Tí at tað er nóg mikið í teirri tíðini, sum farin er, at hava gjørt heidninganna vilja, tá ið tit livdu í ósiðum, girndum, fyllskapi, óhógvi, drykkjuskapi og skammiligari skurðgudadýrkan.
The World’s Deadliest Drug:


text:
Øll rúsdrakkaávirkaði skulu nú á RF – skeið
Verður koyrirætturin frádømdur treytaleyst vegna rúsdrekka- ella promillukoyring, skal viðkomandi, áðrenn endurtøka kann fara fram, hava fingið koyrifrálæru av nýggjum, RF – skeið (rúsdrekka- og ferðsluskeið) og hava staðið eina eftiransandi koyriroynd.
Fyri rúsdrekkakoyring verður hann revsaður, sum koyrir ella roynir at koyra motordrivið akfar eftir at hava drukkið so nógv rúsdrekka, at alkoholstyrkin í blóðinum, meðan hann koyrir ella aftaná, fer upp um 0,20o/oo.
Sama er, um tann, sum hevur koyrt motordrivið akfar, og sekur ella ósekur hevur verið uppi í ella fyri ferðsluóhappi ella hevur verið eltur av løgregluni, og sum innan fyri 6 tímar eftir endaðan akstur tekur til sín rúsdrekka í tílíkari nøgd, at alkoholinnihaldi í blóðinum í nevnda tíðarbili ella aftaná fer upp um 0,20o/oo.
Ásetingin hevur ikki gildi, um løgreglan hevur latið blóðroynd taka ella hevur gjørt av, at blóðroynd skal ikki verða tikin. Ongum loyvt at stýra ella royna at stýra, sum er so mikið ávirkaður av rúsdrekka, at hann ikki er førur fyri á tryggan hátt at koyra akfarið um so er kann viðkomandi verða ákærdur fyri rúsdrekkakoyring.
Tilmelding kann gerast til høgru ella við at ringja á tel. 73 74 75


text:
Nú korona herjar allan heimin; hoyra vit valla góð tíðindi ! Um allan heimin sita menniskju…
Tag: Hilda Viderø
Felagskapurin MIRJAM hevur sent 60.000 kr til Korona hjálp í Liberia
Nú korona herjar allan heimin; hoyra vit valla góð tíðindi ! Um allan heimin sita menniskju…
Brunnurin hjá Mirjam virkar aftur í Liberia
Nú er okkara brunnur aftur virkin dejligt við dugnaligum fólkum, Klárt nú korona eisini er byrja…
Tað gerð mun at hjálpa Mirjam
Húsini sum Brian býr í skulu skifta tak og altanin innilukkast fyri at vaksa um húsið.…
Føroyska ferðalagið aftur til Føroyar
Í gjár fór føroyska ferðalagið heim aftur til Føroyar, aftaná ein spennadi, gevandi og læruríkan túr…


text:
Eftir lógini um fjølmiðlaábyrgd, sum varð sett í gildið í 2006, setir landsstýrismaðurin eina fjølmiðlanevnd við fýra limum. Landsstýrismaðurin tilnevnir ein lim, sum skal vera løgfrøðingur. Føroya Blaðmannafelag – nú Føroysk Miðlafólk – velur ein lim. Miðlaleiðslurnar – redaksjónirnar – velja ein lim. Og eftir tilmæli frá Fróðskaparsetrinum verður ein limur valdur sum umboð fyri almenningin. Eisini verða fýra tiltakslimir tilnevndir.
Tann fyrsta fjølmiðlanevndin – Barbara Vang, tilnevnd fyri landsstýrið, Halgir Winther-Poulsen, umboðandi almenningin, Jóhann Mortensen, umboð fyri redaksjónirnar, og Ingolf I. Olsen, valdur fyri journalistarnar – orðaði “Leiðreglurnar um goðan fjølmiðlasið”, sum vórðu staðfestar í 2008.
Eftir grein 34 í fjølmiðlaábyrgdarlógini skulu “Fjølmiðlar halda góðan fjølmiðlasið”. Um fólk halda, at tey hava verið fyri órætti vegna brot á góðan fjølmiðlasið, kunnu tey kæra til sjálvan fjølmiðilin ella Fjølmiðlanevndina innan fýra vikur eftir, at upplýsingar ella tíðindini hava verið almannagjørd. Avgerð, sum ein fjølmiðil tekur um góðan fjølmiðlasið, kann kærast til Fjølmiðlanevndina innan fýra vikur eftir, at kærarin hevur fingið avgerðina.
Um fólk halda seg líða undir órætti vegna brot á góðan fjølmiðlasið í eini útvarpsstøð ella í Kringvarpi Føroya, skulu tey kæra til hesar miðlar. Avgerðin hjá útvarpsstøð ella Kringvarpinum kunnu kærast til Fjølmiðlanevndina innan fýra vikur eftir, at kærarin hevur fingið avgerðina.


text:
Síðani 2014 hevur Nes kommunu skipað fyri Várdøgum í vikuni undan árliga bátafestivalinum á Toftum, sum er fyrsta vikuskifti í mai. Várdagar og Bátafestivalurin eru fólkslig almenn tiltøk fyri øll.
Komið var undir land við skránni fyri í ár, nú Covid 19 smittan legði heimin lamnan, eisini Føroyar.
Mælt verður frá at savnast í bólkum størri enn 10 fólk, og tí er sjálvandi ikki møguleiki at skipað fyri almennum tiltøkum.
Bátafelagið á Toftum hevur tikið avgerð um at flyta Bátafestivalin til 20 juni.
Hóast skráin er klár, verða várdagarnir í Nes kommunu sostatt ikki í síðstu vikuni í apríl, sum undanfarin ár. Ætlanin er í staðin at skipað fyri ymiskum tiltøkum í summar og í vikuni undan Bátafestivalinum 20. juni. Kunnað verður um tað seinni.
Nes kommuna


text:
Her er ein rættiliga áhugaverd greining av frísvimjingini hjá Rólandi Toftum, sum vit í Svimjisambandinum hava fingið gjørt við hjálp av okkara nýinnkeyptu SmartPaddle-útgerð, og finska granskaranum sum hevur mennt hesa útgerð.
Talan er um tvær smáar hondplátur við tøkni innaní, sum skráseta hvussu svimjarin tekur sítt tak, og her serliga við hvussu nógvari kraft. Eitt sindur sum Wii fjarstýrarar, bara vatntættir og við einum kraftmátara í.
Tilhoyrandi forrit vísir so beinanvegin, hvussu nógv av kraftini fer til at flyta svimjaran frameftir (propulsive), umframt hvussu nógv fer (fyri skeyti) til viks (lateral) ella upp og niður (vertical).
Her er mynd úr sjálvari skipanini, sum her vísir eitt meðaltak hjá Rólandi við høgru hond.
Hetta var sunnudagin 11. apríl sum “SuSvim Open Apríl 2021” var júst avgreidd, at Róland játtaði at leggja kropp til hesa test, sum var at svimja éin 50 metur max við hesum plátum, meðan undirritaði Rókur filmaði.
Vit sendu upptøku umframt dátufílur til Finnlands, og fingu so hesa video aftur, sum vísir hvussu Róland tekur síni tøk.
Greinarin viðmerkir, at Róland setur rættiliga nógv á niðureftir við vinstru hond í byrjanini av sínum tøkum, og at hann trýstir rættiliga nógv úteftir eisini, tá ið hann andar á vinstru síðu.
Um nakar ivast, so er tað sjálvsagt best at brúka so nógv av sínari orku sum yvirhøvur gjørligt til at koma frameftir, heldur enn at trýsta til viks ella upp ella niður.
Til Róland at arbeiða uppá til næstu ferð.
Ein rættiliga áhugaverd loysn, halda vit sjálvi, ið gevur ábendingar um hvussu ein svimjari kann betra um sín teknikk, uttan at tað krevur alt ov nógv av teimum sum hjálpa við testini og greiningini.
Vit kunnu í prinsippinum gera hesa samansettu video sjálvi, um vit keypa hetta tíverri eitt sindur dýra forritið Dartfish.
‘Knorlarnir’ eru í holtur við at læra seg at gera testina, har vit t.d. hin 3. mars vóru og vitjaðu Ægir. Tað gekk sum so fínt, men stríðast vit (eg) enn við greiningini.
Róland hevur givið loyvi til at vit deila hesa video, á hesari heimasíðu umframt á heimasíðu SSF, við tilhoyrandi sosialum rásum. Tað var líkasum ‘slag-tilboðið’ frá mennaranum í Finnlandi, at hann gjørdi sítt afturfyri at vit deildu úrslitið.
Sjálv útgerðin er keypt við stuðli frá FINA, sum liður í teirra “FINA Olympic Aquatic Support Programme” (FOASP), til at menna og styrkja okkara virksemi.
Í Føroyum hava vit serliga brúkt kreftir uppá at byggja upp eitt úrval av testum, til at hjálpa føroyskum svimjarum á leið. Hetta arbeiði lá vegna korona í so stilt í 2020, har vit so í staðin brúktu pening og orku uppá stroymingarloysn.
Nú í 2021 er ætlanin so avgjørt, at koma í gongd aftur við testirnar, so hvørt sum vit finna tíð og orku til tess.
Vegna SSF
Rókur


text:
Nevndin hevur avgjørt at steðga samstarvið við Símun Samuelsen. Nevndin hevur bert gott at bera Símuni. Hann hevur staðið fyri framgongd og menning av ungum leikarum. Men tað er eingin loyna, at úrslitini hava verið ímóti okkum í ár. Tað eru tveir dystir eftir, og vit stríðast fyri at yvirliva í deildini.
Rógvi Poulsen, høvuðsungdómsvenjari, tekur yvir tað, sum eftir er av kappingini. AB møtir KÍ á útivølli mikudagin og EB/Streymi á heimavølli á síðsta leikdegi.
Nevndin takkar Símuni fyri gott samstarv og ynskir honum bestu eydnu framyvir.
Nevndin hevur ikki fleiri viðmerkingar hesum viðvíkjandi.


text:
JUVEL II Í FØROYUM
Poul Jóhan Djurhuus skrivar:
Spennandi vitjanir!
Ætlaða missiónsferðin til Grønlands í summar við Juvel II varð av ongum orsaka av Korona, og almenna missiónsferðin í Føroyum við Atlantic Mission, sum varð kunngjørd at vera við Juvel II í vár, varð eisini avlýst vegna Korona. Men hóast hetta so hevur Juvel II verið at sæð kring oyggjarnar í summar í misssiónsørindum.
Seinnapartin í juli vitjaði skipið í Norðuroyggjum, har møti vórðu hildin í Hattarvík, Svínoy, Viðareiði og Norðdepli. Í Svínoy og Fugloy varð tó ikki lagt til bryggju, men mobbáturin varð brúktur millum skipið og land. Mobbáturin verður eisini nógv brúktur í Grønlandi júst til sama endamál.
Seinasta vikuskifti í august mánaði vitjaði Juvel II í Sundalagnum og í Vágum. Skipið legði til bryggju í Hósvík, Miðvági og á Eiði. Møtir vóru hildin, bæði úttandura og innandura, eisini varð bjóðað til barnamøtir. Vitjað varð í húsini við traktatum.
Fyrst í september vitjaði skipið í Suðuroy. Skipið lá við bryggju á Tvøroyri og í Vági. Manningin ferðaðist runt í oynni til møtir; m.a. var lýst til møti í stóru hølunum í Salt á Drelnesi, har væl av fólki møtti upp.
Miðskeiðis í september var juvel II á vitjan runt Skálafjørðin. Byrjað var á Strondum, síðan varð farið inn á Skála, og haðani yvir á Søldarfjørð. Síðan var farið út í Runavíkina, har ferðin endaði sunnukvøldið, har lýst var til evangeliskt møti í Berøa.
Skipari á øllum ferðunum var Gullak Gulaksen. Manningarnar eru væl nøgdar og siga, at væl av fólki kom til møtini og at veðrið var til vildar, bæði á sjógvi og landi. Í fleiri av støðunum varð eisini vitjað á ellisheimum.


text:
Kunning til lurtarar hjá Evr
Sum fleiri kanska frættu í miðlunum í gjár, nýggjársaftan, steðgar útvarpsrásin R7. Tó hevur nýggja útvarpsstøðin Radio.fo gjørt avtalu við eigararnar av sendinetinum um at yvirtaka somu sendifrekvensir sum R7 sendi á. Evangeliska røddin hevur fingið møguleikan at royna at senda okkara vanligu sendingar á nýggju útvarpsstøðini. Tí koma tit, ið vanliga skrúva útvarpstólið frá til okkara sendingar, ikki at merkja nakra broyting í fyrsta umfari.
Sendingin Á Torginum verður send sum vant, týskvøld kl. 21 og endursend sunnudag kl. 12:30.
Sending Við Kelduvaðið verður send sunnukvøld kl. 21 – ikki kl. 20 sum hevur verið í nøkur ár, men kl. 21 sum var uppruna tíðspunktið – endursending er hóskvøld kl. 21.
Vit ynskja gott nýggjár við Guds signing!
Evangeliska røddin


text:
Fyri at gerast lærlingur mást tú fáa í lag lærusáttmála við eitt lærupláss. Eitt arbeiðspláss skal hava læruplássgóðkenning frá Yrkisdeplinum, áðrenn til ber at skriva undir ein lærusáttmála. Yvirlit yvir góðkend lærupláss er at finna her á síðuni og oyðublað til umsókn um læruplássgóðkenning er at finna undir "Oyðubløð".
Ynskir tú at gerast lærlingur, hevur tú eisini møguleika at byrja við skúlagongd og síðani gera lærusáttmála seinni. Tað ber tó einans til at fáa eina fulla yrkisútbúgving við at skriva lærusáttmála við eitt arbeiðspláss.
Fyri at gerast lærlingur, er neyðugt at tú antin:
Tá tú hevur funnið tær lærupláss, skriva tit lærusáttmála, sum kemur í gildi, tá vit á Yrkisdeplinum hava móttikið hann.


text:
Avtalan inniber, at 10’arin fær rætt at senda upptøkur frá ítróttatiltøkum, herundir kappingum, sum verða fyriskipaðar av ÍSF ella sersambandi undir ÍSF.
Eftir nærri avtalum við fyriskipandi sersamband kann 10’arin eisini senda beinleiðis frá finalum ella øðrum tiltøkum.
10’arin og ÍSF ynskja, at so nógv sum gjørligt verður gjørt burturúr ítróttinum. M.a. at tað verður sent eitt breitt úrval av ítrótti á rásini, íroknað frá ungdómsítrótti og lægri deildum.
Petur Elias Petersen, forseti í ÍSF,, heilsar avtaluni vælkomnari og fegnast um at eisini 10’arin ynskir at geva rúmd fyri ítróttini á teirra sendineti.
Við hesi avtalu eru nú tvinnar avtalur við sjónvarpsrásir, nevniliga Sjónvarpið hjá Kringvarpinum og nú eisini við 10’arin.
Frammanundan eru tvinnar avtalur um at senda frá ítrótti í útvarpi, við ávikavist Rás 2 hjá Miðlahúsinum og við Útvarpinum hjá Kringvarpinum.
Jan P. Jacobsen, stjóri í 10’aranum fegnast um, at ÍSF og sersambondini undir ÍSF hava valt at gera eina avtalu við 10’arin, so eisini ítróttur kann síggjast á hesi nýggju rásini, sum sæst av á leið 80% av fólkinum, í løtuni.
Jan sigur víðari, at miðað verður eftir at byrja skjótast gjørligt at senda, og at ætlanir eru at úbyggja sendinetið alla tíðina, so at allir føroyingar, ið hava televarpsmóttakara, hava møguleikan at síggja rásina.


text:
"eg sakni alt alla tíðina"
Alda Mohr Eyðunardóttir sýnir fram í forhøllini á Listasavni Føroya. Alda Mohr Eyðunardóttir lesur á Kunstakademinum í Keypmannahavn og høvi er tí at síggja heilt nýggja og áhugaverda samtíðarlist. Høvuðstátturin í framsýningini er “saknur”, eins og heitið vísir á.
Tað er altíð ókeypis atgongd til forhøllina, og øll eru hjartaliga vælkomin.
FAKTA:
Alda Mohr Eyðunardóttir (f. 1997) er fødd og uppvaksin í Tórshavn og gongur á Kongaliga Danska Kunstakademinum í Keypmannahavn.
Hon hevur verið við á fleiri várframsýningum og ólavsøkuframsýningum, og í 2019 hevði hon fyrstu serframsýning sína, “Flakar”, í gomlu Skálabúðini í Tórshavn. Seinasta árið hevur Alda Mohr Eyðunardóttir verið við á framsýningini “Samrøður um mjørka” (2020-2021) á Norðurbryggjuni í Keypmannahavn.
Framsýningin er at síggja í forhøllini á Listasavni Føroya.
Savnið er opið hvønn dag frá kl. 11-17.
Les meira um framsýningina her: https://art.fo/framsyningar/framsyning/175
Vælkomin!


text:
Altjóða ítróttardómstólurin CAS hevur júst kunngjørt at Sun Yang nú fær 8 ára bann frá øllum ítrótti, fyri hendingina har hann noktaði at lata seg dopingtesta, og m.a. breyt eina longu givna roynd við hamara.
Lesið t.d. kinesiska Radii (á enskum) og avgerð CAS
Hetta var maksimumstraffurin sum hann her fekk – 2 ferðir 4 ár tí at hann fyrr hevur fingið dopingdóm.
Sun Yang er sera vælkendur svimjari fyri okkum føroyingar, við tað at hann typiskt vann tá ið Pál var í hæddini, til dømis á HM í Shanghai í 2011 har Sun vann gull og Pál varð nr 4.
Tað sum ger hesa sak enn meira serliga, er at altjóða svimjisambandið FINA hevði fríkent Sun Yang frá upprunaliga dómin sum altjóða antidopingfelagsskapurin WADA hevði givið honum.
Trupulleikin var – sum eg skilji tað – at ikki allir dopingkontrollantarnir kundu vísa eitt ávíst prógv sum fólkini hjá Sun Yang ynskti at síggja, um at tey kundu virka fyri WADA.
Hetta gjørdist tí rættiliga prinsipielt, ein spurningur um hvat sum vigar tyngri, at ikki bara éin men allir dopingkontrollantar hava hetta prógv, ella at ítróttarfólkið altíð skal lata umbidnu dopingroynd.
Og sum umboðið fyri WADA orðaði tað í almennu hoyringini, nú CAS skuldi viðgera trætuna millum WADA og FINA vegna Sun Yang, so vildi ein dómur mótvegis Sun Yang krevja maksimum straff, tí at hann ikki bara lat verða við at lata dopingroynd, men enntá saboteraði hana.
Málið er fyri so vítt eisini kontroversielt, tí at vit á HM í Gwangju í fjør vóru vitni til hesa hending, har m.a. avstralski Mack Horton ikki vildi fara á heiðursmerkjapallin saman við Sun Yang.
Altjóða svimjisambandið koyrdi við ‘business as usual’, meðan flest onnur vóru forargaði um at Sun Yang yvirhøvur slapp at svimja, við vitanini um at hann hevði gjørt hetta við hamaranum.
Har vóru so svimjarar sum valdu at demonstrera, við ikki at vilja standa á heiðursmerkjapallinum saman við Sun Yang. Og í øllum førum til nú hevur støðan verið, at tað vóru teir og ikki Sun Yang sum gjørdu galið.
Hin fyrri dopingdómurin var vegna okkurt hjartamedisin sum Sun Yang varð tikin fyri at hava tikið, har fólkini hjá honum ikki høvdu fingið við at tað tá varð bannað. Og sum hann altso sannlíkt hevur tikið leingi.
Ein lang og trupul søga, sum nú altso endaði við at CAS gav honum longst møguliga dopingdóm, ið mest sannlíkt tá eisini endar hansara ítróttarkarrieru.


text:
CCF 154 A
TSB A 63
1 “Hvørt skalt tú ríða, Ólavur mín?
- kol og smiður við -
í lofti hongur brynja tín.”
- Ungir kallar, kátir kallar,
gangið upp á gólv, dansið lystilig!
2 “Eg fari mær á heiði,
ta villini hind at veiða.”
3“Tú fert ikki at veiða hind,
men tú fert til tína leikalind.
4 Hvít er tín skjúrtan, væl er hon tvigin,
í blóði verður hon av tær drigin.
5 Hvít er tín skjúrtan, væl er hon skorin,
í blóði so verður hon aftur borin.”
6 Ólavur snúðist síni móður frá:
“Gud gevi ikki ganga, sum mær er spáað.”
7 Ólavur ríður eftir bjørgunum fram,
fann upp á eitt elvarrann.
8 Ólavur ríður eftir bjørgunum fús,
fann hann á eitt elvarhús.
9 Út kom eitt tað elvarfljóð,
flættað hár á herðar dró.
10 Út kom ein av elvunum tá,
flættað hár á herðar lá.
11 “Ver vælkomin, Ólavur Riddararós,
tú gakk í dansin og kvøð for os!”
12 “Tú tarvt ikki flætta títt hár for meg,
eg eri ikki komin at biðja teg.”
13 “Ert tú ikki komin at biðja meg,
eg havi ikki aktað at eiga teg.”
14 “Eg kann ikki meira hjá elvum bó,
í morgin skal eg mítt brúdleyp snó.
15 Eg kann ikki longur hjá elvum vera,
í morgin lati eg mítt brúdleyp gera.”
16 “Vilt tú ikki meiri hjá elvum bó,
sjúkur skalt tú títt brúdleyp snó.
17 Vilt tú ikki longur hjá elvum vera,
sjúkur skalt tú títt brúdleyp gera.
18 Hvat heldur vilt tú sjú vintur liggja sjúk,
ella vilt tú í morgin liggja lík?
19 Hvat heldur vilt tú sjú vintur liggja á strá,
ella vilt tú í morgin til moldar gá?”
20 “Tveir eru kostirnir, hvørgin er mjúkur,
ilt er at liggja leingi sjúkur.
21 Fyrr vil eg í morgin liggja lík,
enn eg vil liggja sjú vintur sjúk.
22 Fyrr vil eg í morgin til moldar gá,
enn eg vil sjú vintur liggja á strá.”
23 Hon bar fram eitt drykkjukar,
eiturkomið í tí var.
24 Hon bar fram eitt drykkjusteyp,
eiturkornið í tí fleyt.
25 Hon skonkti honum í drykkjuhorn,
har fór í tað eiturkorn.
26 Tann fyrsta drykkin, ið Ólavur drakk,
hans breiða belti um hann sprakk.
27 “Hoyr tú, Ólavur fríði,
tú kyss meg, áðrenn tú ríður!”
28 Ólavur studdist við saðilboga,
hann kysti ta moy av lítlum huga.
29 Hann kysti hana so mjúkan,
hon sveik hann so sjúkan.
30 “Tú sig tíni móður, tá ið tú kemur heim,
tín foli snublaði um ein stein.”
31 Ólavur heim í garðin fór,
úti hans móðir fyri honum stóð.
32 “Hví ert tú so følin, hví ert tú so bleik,
sum tú hevði verið í elvarleik?”
33 “Mín kæra móðir, eg sigi tær sann,
mín foli snublaði um ein stein.
34 Tí eri eg følin, tí eri eg bleik,
í gjár var eg í elvarleik.
35 Tí eri eg følin, tí eri eg [sum] bast,
í gjár var eg í elvarlast.”
36 Ólavur vendist til veggin brátt,
hann doyði langt fyri midnátt.
37 Har komu av tí búda,
trý lík, tey vóru so prúda.
38 Tað fyrsta var Ólav, tað annað hans vív,
tað triðja hans móðir, hon læt sítt lív.
39 Tað fyrsta var Ólav, tað annað hans moy,
- kol og smiður við —
tað triðja hans móðir, av sorg hon doyði.
- Ungir kallar, kátir kallar, gangið upp á gólv, dansið lystilig!
CCF 154 A
TSB A 63
Handrit: Savn Schrøters 1825 (Ny kgl. Saml. 346.8°), nr. 8. Schrøters Blandinger nr. 9, Savn Hammershaimbs (AM, Access. 4).
Útgávur:
1. Danmarks gamle Folkeviser IV. Udgivet 1869-83 af Svend Grundtvig, s. 849.
2. V.U. Hammershaimb: Færøsk Anthologi I, s. 8
3. Føroya kvæði (N. Djurhuus greiddi til útgávu 1972), Band VI, s. 151.
4. Føroya kvæði (Inngangur og úrtøk eftir Dánjal Niclasen, 2003) 30. bind, s. 191.
Heimild: Úr Suðuroy: Johan Hendrik Schrøter (1771-1851), Vági, 1825.
Tá ið blánar fyri degi, ríður Ólavur av stað og kemur fram á álvar, ið dansa í skóginum. Ein av álvagentunum biður hann koma at dansa við sær, men hann hevur seg undan og sigur henni, at hann fer at giftast dagin eftir. Hon leggur deyðiliga sjúku á hann. Deyðkomin vinnur hann upp hús. Hann ber fram seinastu ynski síni. cD, cN, cS: Deyði hansara verður fjaldur fyri brúðrini, men at enda avdúkar hon sannleikan.
á føroyskum: CCF 154 (eisini á donskum, íslendskum, norskum og svenskum)


text:
Langitrantur (svøvnhávaættin)
Centroscymnus crepidater
(Bocage & Capello, 1864)
Stødd: Langitrantur verður upp í 90 cm langur, undir Føroyum tó neyvan størri enn 70 cm.
Dýpi: Hann er úr 200 m niður á í minsta lagi 1000 m.
Litur: Langitrantur er heilt dimmbrúnur um kropp og fjaðrar. Nýveiddur skyggir hann í gyltum liti, tá hann verður hildin upp móti ljósinum. Royggið er hvítt.
Lýsing: Langitrantur er langur og smidligur í skapi. Hann hevur tvær ryggfjaðrar við lítlum, neyvan sjónligum píki frammanfyri. Fremra ryggfjøður er styttri um rótina enn aftara. Fremri píkur er størri enn aftari. Uggafjøðurin røkkur ikki aftur undir fremra píkin. Aftari píkur situr uppi yvir búkfjøðurini. Táknaopini, ið eru smá, ganga beint móti uggafjøðurini, og tey eru næstan eins høg og eyguni eru høg. Hann hevur andahol aftan fyri og eitt vet ovari enn eygað. Hann er líka langur úr tróni í kjaft sum úr kjaftinum til tað fremsta á uggafjaðrunum. Langitrantur er grásvartur inni í kjaftinum, og fram í góman er eitt op. Tenninar í yvirkjaftinum eru smáar, og í undirkjaftinum eru sagtenn. Hann hevur flata, langa og breiða gron. Eygnaholan er um helvt so long sum gronin. Hann hevur striku.
Eyðkenni: Langitrantur hevur langa gron. Dimmi liturin og hvíta royggið. Fremri píkur er størri. Hann hevur andahol.
Týdningur: Langitrantur hevur ikki vinnuligan týdning.
da: Langsnudet fløjlshaj, en: Longnose velvet dogfish, fr: Pailona à long nez, ís: þorsteinsháfur, no: Bunnhå
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Skrubbhávar Squaliformes
Hesin hópurin hevur 6 ættir, 24 slektir og 97 sløg.
Fiskar úr øllum 6 ættunum eru at fáa undir Føroyum, og tær hava her 10 slektir og 12 sløg:
Skrubbhávarnir hava andahol og 5 táknarivur. Teir hava tvær ryggfjaðrar, summi sløg við píkum frammanfyri, onnur uttan. Teir hava ikki gotfjøður, og eingir kjalir eru á klingruni.
Teir liva um øll høv, bæði djúpt og grunt.


text:
Jólaódnirnar við óvanliga hørðum hvirlum fóru sjálvandi ikki skaðaleysar framvið ognum og byggiplássum hjá Landsverki. Mesta vindin máldi veðurstøðin á Norðradalsskarði 26. desember klokkan 06.08, har ferðin var slakar 79 metrar um sekundið.
Dømir um skaðar eru fleiri bussskýlir, ein koppaður ferðgái, nógv vegvísingarskelti ymsastaðni, eins og skaðar á nakrar av veðurstøðunum kring landið.
Fólk frá stovninum arbeiða við at fáa brekini í rættlag, men tað fer at ganga nakað av tíð, áðrenn allir skaðarnir eru bøttir.
Størri kupilin á Sornfelli, ið hýsir radaranum hjá Naviair, hoyknaði undan nógva vindinum og elvdi til skaða á radaranum. Ein 35 metra long gittarmastur, sum stendur millum báðar kuplarnar og hýsir fleiri antennum, er eisini skadd og má skiftast út. Í løtuni verður arbeitt við at tryggja mastrina, til nýggj mastur verður sett upp í mai.
Á Glasi hendi tað, at fyribilstakið, ið varð lagt á í heyst, og sum skal halda bygningin turran, skrædnaði undir aðrari ódnini. Hóast talan er um ein tryggingarskaða, ber hetta tíverri í sær, at partur av innanduraarbeiðinum verður darvaður, tí væta nú sleppur inn í bygningin. Tað ber tó til at umskipa nakað av arbeiðinum soleiðis, at hetta sum heild ikki fær stórvegis avleiðingar fyri samlaðu verkætlanina.
- Vit kunnu tó fegnast um, at sjálvur bygningurin við stóru glasfasadunum hevur staðið sína roynd og ikki fingið nakran skaða, men hevur hildið ímóti ógvusliga og drúgva ódnarveðrinum um jólini, sigur Ewald Kjølbro, stjóri á Landsverki.
Skaðar á ognir hjá Landsverki eru ikki ókendar og nærum ómøguligir at fyribyrgja, tá náttúran ger um seg við slíkari megi. Seinast hendi hetta í ódnini nakrar dagar undan jólum í 2013, tá umleið 70 skaðar vórðu skrásettir á landsvegakervinum. Ta ferðina var tó í størstan mun talan um smærri skaðar.


text:
Lýsing
Søkt verður eftir einum bilførara til pumpubil hjá J&K Betong.
Søkt verður eftir áhugaðum og ágrýtnum bilførara. Arbeiðsøkið hjá tær verður at koyra pumpubil og vanligt viðlíkahald av bilinum. Eisini skal tú innganga í arbeiðið, sum blandistøðin annars fevnir um.
Løn sambært avtalu.
Ynskir tú at fáa meira at vita um starvið, ert tú vælkomin at seta teg í samband Finnur Joensen, HR-leiðara á tlf. 585036.
Umsóknarfreistin er 19. sept. 2021.
Um J&K Betong / J&K Petersen Contractors
J&K Betong er partur av virkseminum hjá J&K Petersen Contractors. Í J&K Betong starvast 8 dugnalig starvsfólk. J&K Betong veitir betong til alt betongarbeiði. Vit veita dygdarbetong til sethús, garðar, bilhús, fjós, virkisbygningar, havnagerð, Tunnlar o.a. J&K Betong veitir betong, sum hevur ymiska styrki. Í allari fyritøkuni hjá J&K Petersen starvast um 170 starvsfólk.


text:
Endaligi roknskapurin fyri G! Festival 2015 er lagdur fram og góðkendur.
Í tíðindaskrivi í dag boðar G! Grunnurin frá, at G! Festival 2015 gav 255 túsund krónur í yvirskoti. Á aðalfundinum var nevndin afturvald. í henni sita, Bogi Andreasen formaður, Oluffa Joensen, næstformaður, Sigvør Laksá, Kristfríð Tyril, Theodor Kapnas og Hans Jákup Mikkelsen. Nevndin hevur sett Sigvør Laksá sum stjóra.
Fyriskipararnir greiða frá, at tað er við góðum treysti, at gongd er í arbeiðinum at fyrireika G! festival 2016, sum verður dagarnar 14. til 16. juli. Skráin er við at taka skap og nýggj heimsiða verður løgd út fríggjadagin 26. februar.
Á aðalfundinum var nevndin afturvald. Í henni sita, Bogi Andreasen, formaður, Oluffa Joensen, næstformaður, Sigvør Laksá, Kristfríð Tyril, Theodor Kapnas og Hans Jákup Mikkelsen. Nevndin hevur sett Sigvør Laksá sum stjóra og Kristfríð Tyril er samskipari.
Alt yvirskotið hjá G! fer framvegis óskert víðari til felagið Tónleikamiðstøðin, ið arbeiðir við at gera eina miðstøð fyri tónleik í Eysturkommunu.


text:
LivaSkriva
08
Februar
Dates: 08/02 - 11/02
Undirvísarar: Oddfríður Marni Rasmussen & Arnbjørn Ólavsson Dalsgarð
Kostnaður: 2000 kr
Tekning: haskulin@haskulin.fo
Vælumtókta skriviskeiðið hjá Føroya Fólkaháskúla verður nú í februar!
Hetta er eitt spennandi og mennandi skriviskeið, har lívið verður tikið við.
Vit skriva og lesa bæði poesi og prosa, sum tit sjálvi hava við.
Skriviskeiðið vendir sær ikki bert til tey, sum vilja liva av at skriva, men til øll, sum dáma væl at skriva, og vilja duga betri at skriva.
Á skeiðnum fáa vit nøkur amboð til at koma í gongd við at skriva.
Vit fara at tosa um hvussu søgur, yrkingar ella aðrir tekstir skulu byggjast upp. Hvat skal við í tekstirnar og hvussu skal hetta skipast? Hvussu ger man persónar og annað?
Eingin avmarking er fyri, hvat slag av teksti kann skrivast, og mátarnir at skriva ein tekst eru so nógvir. Í felag kunnu vit hjálpa hvørjum øðrum at mennast sum rithøvundar. Og tað ger tað ikki verri at vit kunnu arbeiða og búgva og eta saman, í einum hugnaligum og heimligum háskúlaumhvørvi.


text:
1. partur av søguni - Tóra@kjattið. Trine Bundsgaard skrivaði og Jenny Johannesen týddi. Elsa Maria Magnusardóttir sigur frá. Alexander Gaard setti saman. Tey leikandi eru: Elsa Berg, Mary Persson, Lea Reginsdóttir, Kristina Klementsen, Jóhild Sørensen, Andreas Vilhelm Poulsen, Robert Bjarnason, Linda Røsvik Guttesen. Kristian Pauli Ellefsen\t\t
Mynd
Tekstur
Hoyrispæl í fimm pørtum
Aðrir partar
2. partur av søguni - Tóra@kjattið. Trine Bundsgaard skrivaði og Jenny Johannesen týddi. Elsa Maria Magnusardóttir sigur frá. Alexander Gaard setti saman. Tey leikandi eru: Elsa Berg, Mary Persson, Lea Reginsdóttir, Kristina Klementsen, Jóhild Sørensen, Andreas Vilhelm Poulsen, Robert Bjarnason, Linda Røsvik Guttesen. Kristian Pauli Ellefsen\t\t
Í dag hoyra vit 3. part av søguni - Tóra@kjattið. Trine Bundsgaard skrivaði og Jenny Johannesen týddi. Elsa Maria Magnusardóttir sigur frá. Alexander Gaard setti saman. Tey leikandi eru: Elsa Berg, Mary Persson, Lea Reginsdóttir, Kristina Klementsen, Jóhild Sørensen, Andreas Vilhelm Poulsen, Robert Bjarnason, Linda Røsvik Guttesen. Kristian Pauli Ellefsen
4. partur av søguni - Tóra@kjattið. Trine Bundsgaard skrivaði og Jenny Johannesen týddi. Elsa Maria Magnusardóttir sigur frá. Alexander Gaard setti saman. Tey leikandi eru: Elsa Berg, Mary Persson, Lea Reginsdóttir, Kristina Klementsen, Jóhild Sørensen, Andreas Vilhelm Poulsen, Robert Bjarnason, Linda Røsvik Guttesen. Kristian Pauli Ellefsen
5. og seinasti partur av søguni - Tóra@kjattið. Trine Bundsgaard skrivaði og Jenny Johannesen týddi. Elsa Maria Magnusardóttir sigur frá. Alexander Gaard setti saman. Tey leikandi eru: Elsa Berg, Mary Persson, Lea Reginsdóttir, Kristina Klementsen, Jóhild Sørensen, Andreas Vilhelm Poulsen, Robert Bjarnason, Linda Røsvik Guttesen. Kristian Pauli Ellefsen


text:
Angola kundi verið ímillum tey lond í Afrika, har framburðurin var størstur. Stórir partar í landinum eru fruktagóðir; fyri norðan eru stórir regnskógir, fyri sunnan víðar, turrar grasfløtur. Dyrkað verður so mikið, at landið er sjálvbjargið við mati, ríviligt av øðrum tilfeingi er eisini, bæði olja og gass og alskyns steinsløg, ið veita landinum góða inntøku. Men drúgva og harða borgarakríggið, ið vardi í 20 ár, hevur armað landið. So at siga eingir landspartar sluppu óskalaðir undan krígnum. Túsundtals fólk lótu lív, og uppaftur fleiri vórðu meiðslað.
Tá ið portugisar fóru úr Angola í 1975, brast borgarakríggj á. Kríggið stóð ímillum frælsisrørsluna MPLA, sum Soyjetsamveldið og Kuba stuðlaðu, og UNITA, sum Suðurafrika og USA stuðlaðu. Í 1991 fekst vápnahvíld í lag. Stutt eftir var val, MPLA vann, og so brustu bardagarnir á aftur. Í 1994-95 samdust partarnir um at binda frið, men seint hevur gingið at seta avtaluna í verk.
Havnabýurin Luanda er høvuðsstaður og størsti býur í landinum. Portugisar bygdu býin í 1576, og í fleiri hundrað ár var hann trælamiðstøð, haðan trælir vórðu avskipaðir til Brasil, sum tá var portugisiskt hjáland. Portugisar bygdu eitt verndaivirki, og mong onnur prýðilig hús, ið nú standa síð um síð við nýmótans háhús. Í útryðjuni í býnum búgva túsundtals fólk í fátækrabýlingum.
Cabinda er lítil angolskur landslutur beint norðan fyri Angola. Her eru funnar nakrar av størstu oljukeldunum í Afrika. Hildið verður, at í hesari oljuleið, stutt úr landi, eru einar 1,5 mia. tunnur av olju og ovurnógv gass. Í landnyrðingspartinum eru av størstu diamantlindum í heiminum, og syðri í landinum høgga teir jarnmálm og onnur steinsløg. Drúgva borgarakríggið hevur oyðilagt nøkur nám og ídnaðarvirki.
Benguelajarnbreytin varð latin upp í 1931. Hon varð løgd at flyta kopar og onnur steinsløg eftir úr námunum í Sambia og Demokratiska Lýðveldinum Kongo til havnabýirnar Benguela og Lobito í Angola. Mangir angolar arbeiddu á jarnbreytini og í havnabýnum, men mangir teirra gjørdust arbeiðsleysir, tá ið jarnbreytin varð oyðiløgd í borgarakrígnum. Eftir vápnahvíldina í 1991 eru partar av jarnbreytini gjørdir aftur.
Humbiar í Útsynningsangola nýta vanligan boga sum ljóðføri. Hann, ið leikar, heldur boganum inn at munninum við aðrari hond. Við hinari hondini slær hann á bogastreingin við einum pinni, og tá koma ymiskir tónar, meðan leikarin flytir varrarnar eftir boganum.
Søgan hjá teimum átta londunum, ið eru í syðra Afrika, líkist nógv. Øll hava verið undir evropeiskum hjálandastýri, og næstan øll londini máttu stríðast til tess at fáa sjálvstýri. Í flestu londunum hava verið drúgv og hørð kríggj. Nú eru øll londini fræls og fólkaræðislig, og í øllum londunum er fólkið nógv blandað, og øll hava javnbjóðis rættindi. Veðurlagið syðst í hesum londum er temprað, fyri norðan er tropiskt veðurlag. Landslagið er fjølbroytt, her eru oyðimerkur, regnskógir, slættlendi, grasfløtur og høg fjøll. Ovurstórur munur er eisini á vælferð og lívskorum fólksins. Í Suðurafrika ríkir ídnaðarharrar og stórbøndur; í Kalaharioyðimørk veiðifólk og savnarar.
Politikkurin í Suðurafrika hevur ávirkað alt syðra Afrika. Frá 1948 førdu myndugleikarnir rasuskilnaðarpolitikk, nevndur apartheid-politikkur. Suðurafrika royndi at steðga menningini í grannalondunum, ið vóru ímóti apartheid. Landið stuðlaði uppreistrarliðum, sum bardust ímóti stjórnini í Angola og Mosambik og hjálpti teimum, ið vórðu ímóti, at tey svørtu fingu politiska valdið í Simbabvi og Namibia. Tá ið apartheidpolitikkurin varð tikin av í 1994, batnaðu viðurskiftini ímillum Suðurafrika og grannalondini. Til 1994 vóru javnan mótmælisgongur í øllum Suðurafrika ímóti hvíta apartheidstýrinum í Pretoria.
Okavangooyrarnar eru ikki sum aðrar oyrar, ið leggjast við havið ella vøtn, men renna út í oyðimørk. Áin vellir upp í Angola og rennur í landsynning ígjøgnum Namibia, til hon ger oyrarnar í Kalaharioyðimørk í Botsvana. Stóru mýrarnar og áirnar eru stívliga 22.000 km2 í vídd og tilhaldsstaður hjá sonnum dýra- og plantumeingi. Fólkið, ið býr við oyrarnar, siglir í oyrunum í holaðum kanoum, nevndar mokoro.
Landslagið í syðra Afrika er fjølbroytt. Fyri vestan og miðskeiðis í londunum eru turrar oyðimerkur; fyri norðan er tropiskur regnskógur; og víða um miðskeiðis og serliga fyri eystan eru víðar grasfløtur við stórum dýrameingi. Her eru t.d. heimsins minsta antilopa, dik-dik, og størsta dýr uppi á landi, afrikanski fílurin. At verja hótt dýr eru stór øki løgd av sum friðingarøki og tjóðgarðar. Cape Town á Høvdanesi í Suðurafrika er undir stórsligna Taffelfjallinum. Á Høvdanesi vaksa mangar plantur og blómur, sum ikki vaksa aðrastaðni í heiminum. Ferðafólk úr øllum heiminum koma til syðra Afrika at síggja sjáldsama dýrameingið og fagra, stórsligna landslagið.
Í syðra Afrika eru ógvuliga nógv steinsløg. Meginparturin av øllum gulli, diamantum, urani og kopari kemur hiðan, og hetta hevur broytt korini hjá fólki og búskapin í londunum nógv. Í Botsvana eru steinsløg høvuðsstuðulin undir búskapinum; næstan 80% av øllum inntøkunum í landinum eru frá diamantvinnuni. Suðurafrika er tað landið í heiminum, ið høggur mest gull, og í Namibia eru størstu urannám í heiminum. Kol er týdningarmesta brennievni í syðra Afrika. Í Suðurafrika, Simbabvi, Botsvana og Mosambik er ógvliga nógv kol.
Í øllum syðra Afrika fara fólk av bygd til býirnar at fáa arbeiði. Í Johannesburg í Suðurafrika búgva nú fleiri enn 9 milliónir fólk, og hann er næst størsti býur í Afrika. Keiro er størstur. Í høvuðsstaðnum í Mosambik, Maputo, varð fólkið tvífaldað frá 1975 til 1983; nú býr hálv onnur millión fólk í býnum.
Í Afrika hevur verið vanligt, at konufólkið hevur havt ábyrgd av at hildið hús, umframt at dyrka jørðina. Mong mannfólk í Afrika eru heiman upp í eitt og tvey ár í senn og arbeiða í námum og í býunum, tí eru næstan bara konufólk eftir í bygdunum. Tey fáa tí alt meiri ábyrgd av húsi og heimi.
Sanfólkið í Kalaharioyðimørk er eitt av fáu fólkunum í Afrika, ið liva sum veiðifólk og savnarar. Tey búgva og arbeiða saman í smáum samfeløgum við føstum ættarbondum. Í øldir hava tey farið úr einum staði í annan í oyðimørkini og tikið skordýr og henta plantur at eta og við eiturørvum veitt smá dýr. Nú gevast mong við gamla lívsháttinum og búgva fast í bygdum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Luanda
Vídd: 1.246.700 km2
Fólkatal: 13.068.161
Alment mál:
portugisiskt
Átrúnaður:
kristindómur 53% (katolikkar 38% og protestantar 15%) afrikanskir átrúnaðir 47%
Stýrislag:
fólkaræði, fleirflokkaskipan
Gjaldoyra: kwanza (AOA)


text:
Smámál
Um tú ert partur í einari ósemju um eina minni upphædd, kanst tú fáa hjálp frá rættinum til at fáa gjørt av ósemjuna skjótt og bíliga.
Mál um krøv, sum hava eitt fíggjarligt virði upp á í mesta lagi 50.000 kr. uttan rentur og útreiðslur, kunnu ofta verða loyst bæði lætt og bíliga við at verða reist sum eitt smámál. Eitt smámál kann eisini vera eitt mál, sum ikki hevur eitt fíggjarligt virði, men har kravið t.d. er, at hin parturin skal verða dømdur til at fremja eina ávísa atgerð.
Hvussu er smámálarættargangurin einfaldaður?
Smámálanna rættargangur ígjøgnum rættarskipanina er einfaldaður og hóskar tí til tær trætur, sum snúgva seg um eina lutfalsliga lítla upphædd, ella sum løgfrøðiliga ikki eru so torgreiddar.
Endamálið við reglunum um smámál er millum annað, at partarnir skulu kunna fremja minni borgaralig rættarmál uttan stórar útreiðslur. Í flestum førum tørvar pørtunum ikki advokat, tí rætturin hjálpir pørtunum at fyrireika málið og skera tað til.
Smámálarættargangsins einfaldan av teimum vanligu rættargangsreglunum ber í sær:
• at rætturin hjálpir at fyrireika málið,
• strangari krøv um, at próvførsla skal vera viðkomandi fyri avgerðina av máli,
• einfaldaðar reglur um serkøna upplýsing av máli, og
• ein einfaldari rættargang fyri høvuðsviðgerðina.
Hjálpin frá rættinum til at fyrireika málið merkir, at partarnir vanliga ikki hava tørv á egnari advokathjálp.
Rætturin kann tó gera av, at ein partur skal lata seg umboða av einum advokati. Hetta verður nevnt ein advokatfyriskipan. Rætturin gevur eina sovorðna fyriskipan, um rætturin heldur, at ein partur ikki er førur fyri at flyta málið á hóskiligan hátt uttan hjálp frá advokati.
Hvussu reisi eg eitt smámál?
Vilt tú reisa eitt smámál, skalt tú lata rættinum eina stevning. Ein stevning skal m.a. hava:
- navnið á tær og navnið á mótparti tínum og bústaðir tykkara, herundir eina postadressu hjá tær
- krøv tíni
- eina frágreiðing um, hvat málið snýr seg um
- ein lista yvir tey skjøl og onnur prógv, tú vilt bera fram undir rættarmálinum
Tá ið tú sendir rættinum eina stevning, skalt tú vanliga rinda eitt rættargjald.
Hvørji mál kunnu ikki verða reist sum smámál?
Serligar reglur eru fyri rættarmál um bólkalógsókn, bráðfeingis avgerðir um forboð og boð í borgaraligum málum, familjurættarligum málum, málum um faðirskap, málum um verjumál, at royna fyrisitingarliga frælsistøku, at royna avgerð um ættleiðing uttan samtykki, mál um ógilding/ognardóm og egin revsimál.
Hesi mál kunnu ikki verða reist sum smámál.
Hvørji kunnu vera partar í einum smámáli?
Borgarar, virki og almennir myndugleikar kunnu vera partar í einum smámáli. Er ein persónur deyður, kann deyðsbúgvið vera partur í einum smámáli. Er ein persónur ella eitt virki tikið til fíggjartrotaviðgerð, kann trotabúgvið vera partur. Er ein persónur ikki komin til lógaraldur ella settur undir verjumál, er tað verjin, ið førir smámálið.
Tann parturin, ið reisir rættarmálið, verður nevndur hin stevnandi. Hin parturin verður nevndur hin stevndi.
Hvussu gongur eitt smámál?
Stevning
Tá ið tú sum stevnandi hevur latið inn stevning, kunnger rætturin stevningina fyri tí borgara, virki ella almenna myndugleika, sum er stevndur.
Svarskriv
Tá ið mótparturin (hin stevndi) hevur fingið stevningina, fær mótparturin 14 dagar til at lata inn eitt svar til stevningina. Svarið frá mótpartinum verður nevnt eitt svarskriv. Mótparturin kann, áðrenn freistin er úti, biðja rættin um, at freistin fyri svarskriv verður longd.
Hevur rætturin ikki fingið eitt svarskriv, áðrenn 14 daga freistin er úti, fer rætturin at viðgera málið sum fráverumál. Hetta ber í sær, at rætturin sum oftast fellir dóm eftir tínum málskravi.
Fær rætturin eitt svarskriv, áðrenn 14 daga freistin er farin, fer rætturin hereftir at taka avgerð um, hvat ið síðan skal henda í málinum.
At fyrireika eitt mál
Í smámálunum er tað luturin hjá rættinum at hjálpa pørtunum við at fyrireika málið. Rætturin fer í tí sambandi at seta seg í samband við teg og mótpartin fyri heilt neyvt at fáa greiðu á, hvat ið tit eru samdir um og ósamdir um. Rætturin fer eisini at tala við teg og mótpartin um, hvørji prógv eru í málinum, og um ein serkøn váttan møguliga skal verða útvegað. Er tørvur á at útvega eina serkøna váttan, hjálpir rætturin við at orða spurningarnar til tann serkøna.
Um rættinum tykir tað neyðugt, heldur rætturin ein fund við teg og mótpartin.
Ógvuliga ofta finna partarnir – vegleiddir av rættinum – eina loysn á ósemjuni longu á fyrireikandi fundinum.
Um rætturin ikki kann fáa teg og mótpartin at finna eina felags loysn á málinum, ger rætturin eitt skrivligt yvirlit yvir málskrøvini hjá tær og hjá mótpartinum og grundgevingar fyri málskrøvunum. Yvirlitið verður sent tær og mótpartinum. Rætturin fer síðan at enda málsfyrireikingina og boða til eina høvuðsviðgerð.
Høvuðsviðgerð
Høvuðsviðgerðin er tann endaligi rættarfundurin og fer fram í rættinum.
Høvuðsviðgerðin byrjar við, at partarnir seta fram málskrøv síni. Tað merkir, at partarnir upplýsa rættin og mótpartin um, hvørji krøv teirra í málinum eru. Eftir tað kemur próvførslan, har partarnir og møgulig vitni koma við frágreiðing. Tá ið próvførslan er endað, hava partarnir høvi at greiða frá áskoðan sínari á málið í endaligu dómsviðgerðini.
Eftir ta endaligu dómsviðgerðina kann rætturin fáa í lag sátt ímillum partarnar ella koma við einari frágreiðing, sum er rættarins áheitan til, at partarnir gera sátt við støði í teirri fatan, sum rætturin hevur av málinum.
Røkka partarnir ikki einari semju, verður málið tikið til dóms. Tað merkir, at rætturin tekur avgerð í málinum skjótast gjørligt og í seinasta lagi 2 vikur eftir tað, at høvuðsviðgerðin er endað. Partarnir fara at fáa boð um dómssøgnina.
Velur tú at verða umboðaður av einum advokati, viðger advokaturin málið.
Hvat um eg ikki komi ella ikki haldi freistir?
Tað er umráðandi at halda tær freistir fyri at lata inn rættargangsrit, sum rætturin ásetur. Tað er eisini umráðandi at koma á teir fundir, sum rætturin boðar til. Annars kann tað fáa burturveruvirknað. Tað merkir, at rætturin kann vísa málið frá sær, um stevnandi ikki kemur á fundir uttan haldgóða grund ella ikki letur inn eitt rættargangsrit, áðrenn ein freist er farin. Um hin stevndi ikki kemur á fundir uttan haldgóða grund ella ikki letur inn eitt rættargangsrit, áðrenn ein freist er farin, kann rætturin fella dóm eftir kravi frá tí stevnandi.
Hví enda tey flestu smámál við einari sátt
Nógv tey flestu smámál verða loyst við einari sátt millum partarnar. Ein av orsøkunum er, at dómarin so tíðliga sum gjørligt umrøður krøv og próvgrundir við partarnar. Tað gevur dómaranum høvi at meta um ósemjuna løgfrøðiliga og sum framhald av tí skjóta eina sáttarliga loysn upp fyri pørtunum. Mangar sáttir verða eisini gjørdar í sambandi við høvuðsviðgerðina.
Hvat kostar tað at reisa eitt smámál?
Tá ið tú reisir eitt smámál, er útgangsstøðið, at tú rindar eitt rættargjald. Støddin á gjaldinum stendur í rættargjaldslógini. Far til: rættargjaldslógin
Hvat er ein serkøn váttan?
Í smámálum kann rætturin gera av, at ein serkøn váttan skal verða fingin til vega, sum verður ein partur av prógvunum í málinum. Hetta verður gjørt, við at rætturin skrivliga orðar nakrar spurningar til ein serkønan persón ella felag, sum rætturin velur.
Hin serkøni kemur síðan við einum prísuppskoti fyri svarið, sum rætturin skal góðkenna.
Sum partur í málinum fært tú høvi at síggja spurningarnar og tær væntaðu útreiðslurnar fyri ta serkønu váttanina, áðrenn hon verður evnað til.
Rættirnir nýta einamest teir serkønu, sum Domstolsstyrelsen hevur tilnevnt.
Kann eg søkja um frían rættargang í einum smámáli?
Fríur rættargangur merkir, at ríkiskassin rindar útreiðslur tínar í sambandi við rættarmálið. Tað er millum annað ómakslønina til advokat tín og neyðugar útreiðslur í sambandi við málsviðgerðina ella upplýsing. Tapir tú málið, rindar ríkiskassin eisini mótpartinum málskostnaðin. Tú skalt lúka ávísar treytir fyri at fáa frían rættargang.
Umsókn tín um frían rættargang skal verða latin Ríkisumboðsmanninum ella rættinum. Eitt serligt oyðublað verður nýtt, sum tú finnur undir oyðubløð.
Tú fært ikki frían rættargang, um tú hevur eina rættarhjálpartrygging ella aðra trygging, sum rindar útreiðslurnar fyri málið.
Les meira um frían rættargang undir øllum evnum, "fri proces".
Kann eg fáa hjálp til málið?
Tørv á einum advokati?
Í smámálunum er tað luturin hjá rættinum at hjálpa pørtunum við at fyrireika málið. Vegleiðingarskyldan hjá rættinum merkir, at vanliga er ikki tørvur á málførsluhjálp frá advokati. Rætturin vegleiðir báðar partar á einum stigi, sum ger, at partarnir í flestum førum kunnu føra alt málið sjálvir.
Kortini ber tað á, at annar parturin velur at lata ein advokat umboða seg. Oftast hendir tað ikki, fyrr enn partarnir verða boðaðir til høvuðsviðgerðina. Her kann tí ein støða taka seg upp, har annar parturin í málinum kann vera sjálvkomumaður (við ongum advokati), og hin parturin kann hava ein advokat til at umboða seg.
Verður tú boðsendur til høvuðsviðgerð, kann tað tí vera tær til fyrimunar at seta teg í samband við ein advokat.
Føst ómakslønargjøld til advokatar
Til tess at tryggja, at tað er so ódýrt sum gjørligt hjá tær at føra eitt smámál, eru føst gjøld fyri ómakslønina hjá advokatinum. Gjøldini eru grundað á talið av tímum, sum høvuðsviðgerðin varir.
Se de aktuelle salærtakster for hovedforhandlende
Advokatvaktin (føroyska advokatfelagið stendur fyri henni, og hon er ikki stovnað enn)
Hjá advokatvaktini kunnu allir borgarar – uttan mun til inntøkuviðurskifti – fáa heilt grundleggjandi munnliga ráðgeving. Henda ráðgeving er ókeypis.
Almenn rættarhjálp við advokati
Um tú sum borgari vilt hava ráðgeving umframt heilt grundleggjandi munnliga ráðgeving og ráðgeving í sambandi við sáttarsamráðingar, skalt tú lúka nakrar fíggjarligar treytir, sum verða lagaðar til á hvørjum ári hin 1. januar.
Ríkiskassin rindar ein part av ómakslønini hjá advokatinum. Advokaturin skal siga, hvat tað fer at kosta tær, áðrenn advokaturin veitir rættarhjálpina. Viðbótin frá ríkiskassanum fevnir bara um viðurgjald, sum ikki er goldið av einari rættarhjálpartrygging ella øðrum slagi av trygging. Ríkiskassin rindar alt viðurgjaldið fyri rættarhjálp í sambandi við eina umsókn um frían rættargang.
Føroya rættur evnar javnan til og dagførir eitt yvirlit yvir teir advokatar, sum veita rættarhjálp í rættardøminum.
Sjálvboðin rættarhjálp
Tað er gjørligt at fáa ókeypis løgfrøðiliga ráðgeving hjá sjálvbodnu rættarhjálpini. Sjálvbodna rættarhjálpin bjóðar ráðgeving á flestum málsøkjum og kann hjálpa tær við at handfara rættarmál títt. Far til Rættarhjálp Føroya
Rættarhjálpartrygging
Ein rættarhjálpartrygging rindar útreiðslurnar í sambandi við ávís rættarmál.
Rættarhjálpartrygging kann vera knýtt at innbústrygging tínari, húsatrygging og skrokktrygging tínari fyri ein bil ella tílíkt. Hjá tryggingarfelag tínum fært tú nærri upplýsingar um rættarhjálpartryggingina, herundir skiftisstig, støddina á sjálvsábyrgdini og skiftismaksimum, herundir fáa sendar tryggingartreytirnar. Tað er tryggingarfelag títt, sum tekur støðu til, um tryggingin fevnir um tað ítøkiliga málið.
Um ein rættartrygging hevur goldið fyri ítøkiliga málið, og tú samstundis lýkur hinar treytirnar fyri fríúm rættargangi, er sjálvsábyrgdin og undir ávísum treytum tann upphædd, sum liggur umframt maksimumhjálpina, goldin undir fría rættarganginum.
Seinast dagførd: 05. mai 2021


text:
Niger
Tjóðveldið Niger (alment franskt heiti République du Niger) er eitt stórt land í Vesturafrika. Niger er eitt av fátækastu londunum í heiminum, og er í løtuni á markinum til hungursneyð. Tey flestu av teimum stívliga 16 milliónum fólkunum í Niger búgva í turra Sahellendinum, ið gongur sum ein smalur geiri tvørtur um syðra part í landinum. Norðan fyri Sahel er stóra og ómilda Sahara, har tuaregarnir búgva.
Stóra landið Niger er umgyrt av øðrum londum og hevur ikki mark út ímóti sjónum. Niger hevur mark við Algeria og Libya í norðri, Mali og Burkina Faso í vestri, Benin og Nigeria í suðri og Kjad í eystri.
Søga[rætta | rætta wikitekst]
Í Nildalinum og við Nigeránna hava menn í 4000 ár velt korn. Hetta vísir okkum, at meðan ísøldin ráddi í Evropa, og har var fátt við fólk, var í Vesturafrika eitt yðjandi lív av fólki, sum dugdi m.a. at velta jørðina, smíðja jarn, gera vakrar lutir og málningar.
Búskapur[rætta | rætta wikitekst]
Í Niger búgva umleið 16 mió. fólk og landið er mett at vera heimsins næstfátækasta land. 61 % av fólkinum livir undir fátækramarkinum [1], ið er 1 USA-dollari um dagin. Týdningarmesta samferðsluleið er Nigerá, ið er einasta stóra á í landinum. Lítið annað náttúrutilfeingi enn uran er í Niger. Tað veitti landinum góða inntøku í 1980-árunum.
Landbúnaður[rætta | rætta wikitekst]
Hóast stjórnin hevur roynt, hevur kortini ikki eydnast enn at gera landið sjálvbjargið til mat. Nógvir pengar hava verið brúktir og nógv arbeiði gjørt til tess at fáa landbúnaðin at geva meira av sær. Flestu fólk eru kortini fátæk og lívbjarga sær við at halda húsdýr ella dyrka jørðina í tí lítla lendi, ið er nýtiligt til landbúnaðarlendi. Tey allarflestu, umleið níggju av tíggju fólkum hava bara jørðina at lita á. Ikki er hugsingur um at velta, fyrr enn komið er so langt suður, at miðalavfallið fer upp um 300 mm. um árið ella meira. Regnar ikki, noyðist landið at keypa korn. Nógvastaðni á búnaðarlendinum búgva bøndur, sum hava nógv neyt. Á hvørjum ári floymir Nigerá upp um áarbakkarnar. Tað ið áin minkar aftur, kvíka bøndurnir sær at sáa rís, grønmeti, jarðnøtir, korn og bummull í nýtaðaðu og fruktagóðu jørðina, ið hevur staðið undir í vatni. Lendið fram við Nigerá er eisini beiti hjá neytum og øðrum húsdýrum.
Landafrøði[rætta | rætta wikitekst]
Landið Niger er gott og væl til støddar sum tey skandinavisku londini. Tað liggur millum Kjad og Mali í Vesturafrika. Meginparturin av Niger er ónýtt oyðimørk ella turr og svidnað hálvgum oyðimørk. Íbúgvarnir, góðar 16 milliónir í tali, búgva fyri tað mesta har suðuri í landinum. Har norðuri eru oyðimørk og hálvgumoyðimørk, sum eru næstan 60 % av landsins vídd.
Náttúra[rætta | rætta wikitekst]
Turkur[rætta | rætta wikitekst]
Tíðarskeiðið 1969 til 1973 var óvanliga turt, og um tað mundið og nakað seinni mistu bøndurnir í Niger 7 av hvørjum 10 oksum. Onkustaðni hóraði bert ein einasti av hvørjum 10. Longu í 1982 var neytatalið tó vorðið tað sama sum fyri tey turru árini. Hetta er gamla lagið hjá neytabøndunum. Hvørja ferð turkurin hevur fingið sín part av skipanini, skunda teir sær at seta við av nýggjum. Og roynt verður at fáa fleiri neyt, enn teir høvdu fyri turkin. So hava teir nakað niður fyri næstu ferð, turkur verður. Onnur orsøk til, at neytatalið veksur, er vaksandi íbúgvatalið. Tess meira fólk, tess meira neyt. Íbúgvavøksturin er 3,63 % um árið [2]. Hetta er ein tann skjótasti vøksturin í øllum Afrika. Íbúgvatalið verður tvífaldað eftir bara 20 árum. Henda brádliga viðsetingin av fenaði hevur borið í sær, at jørðildið hvørvur. Hetta fyribrigdið verður á fremmandum máli rópt erosjón.
Turkurin, sum javnan hevur verið í Norðurniger síðstu árini, hevur gjørt, at mangir tuaregar hava mist fenað sín og liva ikki longur sum flakkfólk. Mangir eru farnir suðureftir at fáa mat og arbeiði. Nú tuaregar eru vorðnir búfastir, eru summir teirra farnir at stríðast fyri, at teir skulu hava egið ríki.
Djóralívið[rætta | rætta wikitekst]
Oyðimarkar-antilopur, sum til dømis addaksurin, stendur seg í økjum, sum ikki føða húsdýr. Tað eggjahvítaevnið, tær útvega oyðimarkarfólki, er av stórum týdningi. Til tess at verja addaksin, svørðoryksin og mong gasellu sløg, sum halda til á turrlendi, hevur stjórnin í Niger í samstarvi við Heimsnáttúruverndargrunnin sett upp eitt ovurstórt friðøki í oyðimørkini, so tey nevndu dýrini fáa skjól og trívast.
Brennievni[rætta | rætta wikitekst]
Fólki tørvar okkurt til brenni, eru tey køld ella ætla at matgera, og ikki minst tí er oyðimørkin í vøkstri í Niger. Gamalt er at nýta træ ella trækol. At kalla ongar aðrar orkukeldur eru her um leiðir. Tá ið fólkatalið veksur, verður gravgangurin eftir brenniviði enn størri. Onkustaðni í Niger mugu kvinnurnar ganga upp í 50 km. eftir brenni. Asnar verða havdir at reiða brenni. Ungu trøini, plantað ella sjálvsádd, røkka ikki líkinda hædd, tá ið tey verða feld. Hetta er ein tann mesti vandin har hálvgum oyðimørk er. Saman við tí, at geit og neyt bíta grasið í rót, er viðjatørvurin til brenni orsøkin til, at náttúran verður avlagað. Tá verður eisini beint fyri lívskor teirra, sum búgva har. At eingi trø eru, er meint fyri smáídnaðin, tí viðurin er orkukeldan. At oyðimørkin otar seg fram, er sorgarleikur hjá teimum fólkum, ið verða beinleiðis rámt av hesari náttúruvanlukku.
Keldur[rætta | rætta wikitekst]
- ↑ http://epri.org.za/wp-content/uploads/2011/03/37-Niger.pdf
- ↑ http://www.indexmundi.com/niger/population_growth_rate.html


text:
Nógv vatn er runnið í ánna, síðani Javni varð stovnað. Frá tí at fólk við avbjóðingum vóru send til Danmarkar á Rødbygaard, eru umstøðurnar tíbetur nógv broyttar. Í síðstu viku hoyrdu vit, Karina Kjølbro greiða frá um tíðina, tá okkara landsfelagar við avbjóðingum vóru tiknir heim úr Danmark. Nógvar harðar lagnur vóru, og eyðsæð var, at tey høvdu ikki havt tað gott, og virðingin fyri teimum hevði verið lítil. At hoyra til var tað, sum ein heilur samfelagsbólkur hevði minni virði.
Sagt verður, at broyting hendur spakuliga, men fyri at vilja eina broyting, so má ein drívmegi vera aftanfyri. Hendan drívmegi er Javni ein stórur partur av. Sjálvandi er eingin stovnur virkin í sær sjálvum, men tað eru fólkini, sum bera arbeiðið og vísa á skeivleikarnar í samfelagnum, sum skapa broytingina.
Javni umboðar ein bólk av fólki, sum í nógvum føri ikki sjálvur er mentur at tosa sína søk. Tað eru avvarandi og onnur umsorganarfull fólk, sum skulu vera talirør fyri tey, ið onga rødd hava.
Vit í Provita gleðast stórliga um tað megnararbeið, sum Javni hevur gjørt og ger fyri fólk, sum ikki altíð megna at siga frá sjálvi. Ofta hava vit, sum fyri lívi felagsskapur, verið kritiserað fyri, at tá vit ynskja at arbeiða fyri, at børn við tarni ikki skulu vera frávald í móðurlívi, so hugsa vit ikki um tíðina eftir føðing og teirra avvarandi. Her er tað okkara gleði, at felagsskapir sum Javni eru til. Tey arbeiða ótroyttandi fyri at tryggja og betra viðurskrifti hjá teimum borgarum í okkara samfelag, sum eru undir teirra felagsskapi.
Vit ynskja Javna hjartaliga til lukku við 50 ára føðingardegnum, og ein hjartans tøkk skal ljóða frá okkum fyri tað arbeiði, tit gera. Blíðan byr framyvir.


text:
- Tíðindi, mentan og ítróttur
KT-trygdin í Føroyum er ikki nóg góð
Niðurstøðan er tann sama sum fyri seks árum síðani: støðan á KT-trygdarøkinum í Føroyum er ikki nóg goð.
Tað sigur Landsgrannskoðanin í eini hvassorðari frágreiðing.
Eitt rundskriv um KT-trygd kom síðst í apríl í fjør.
Fíggjarmálaráðið bað á heysti í fjør stjórnarráðini um at gera støðulýsing um KT-trygdina hjá almennu stovnunum. Í støðulýsingini um KT-trygd skuldu stovnarnir svara átta spurningum.
Svaraðu ikki
Stjórnarráðini og stovnar teirra svaraðu ikki, fyrr enn nógvar mánaðir eftir, at freistin at svara var farin. Hetta eru millum annað stovnar, sum hava týðandi dátur.
Teir svaraðu heldur ikki, tá Fíggjarmálaráðið rykti eftir svari. Og nógvir svaraðu ikki yvirhøvur.
Tað heldur Landsgrannskoðanin als ikki er nóg gott.
Landsgrannskoðanin hevur lisið svarini frá stovnunum.
Vita ikki nóg væl
Niðurstøðan er, at nógvir stovnar, og fleiri teirra, sum hava serliga týdningarmiklar dátur, vita ikki nóg nógv um grundleggjandi hugtøkini í KT-trygd.
Bara fimti hvør stovnur hevur eina tilbúgvingarætlan í sambandi við KT-trygd.
Landsgrannskoðanin sigur, at hóast KT landsins umsitur KT-økið, kunnu stjórnarráð og stovnar ikki siga ábyrgdina frá sær við at vísa til KT landsins.
Stovnarnir hava fulla ábyrgd av dátunum, teir arbeiða við.
Álvarsom støða
Tað tykist ikki sum at tann boðskapurin er grundfest vitan hjá stovnsleiðslunum, sigur Landsgrannskoðanin í niðurstøðu síni.
Landsgrannskoðanin sigur, at tað er álvarsamt, at stovnar við serliga týðandi upplýsingum hava so trupult við at svara aðalráðnum, hvussu trygdarstøðan er.
Landsgrannskoðanin heldur, at spurningurin er, um allir landsins stovnar eru førir fyri at umsita sínar dátur, og um avvarðandi aðalráð tí kunnu hava álit á, at KT-tilfeingið hjá landinum er í tryggum hondum.
Sí eisini


text:
Um svidnu Pussifelluna og øvuta kúvingin
Bókadeild Føroya Lærarafelags
77,00 kr
Spar 10,00 kr
- Síður: 26.0
- Útgávuár: 2003
- Upprunamál: føroyskt
- Innbinding: innbundin
- Rithøvundur: Guðrun Gaard
- Myndir: Bárður Oskarsson
Søgan er um smágentuna Guðrun, sum er forvitin og droymandi. Á veg heim gjøgnum gøturnar í Havn, fara Oscar og Guðrun inn í Reyðukiosk at keypa tað longsta bommið, sum er at fáa. Meðan Oscar prátar við eina konu, stendur knappliga ein lítil maður frammanfyri Guðruni. Maðurin er púra øvutur. Við honum fer Guðrun í øvutu verð.


text:
Standið fastir & Haldið uppat at klandrast! (Filip.4:1-3): Brøður mínir, sum eg elski, og sum mær leingist eftir, gleði mín og kransur mín, standið tí soleiðis fastir í Harranum, tit elskaðu! Evodiu áminni eg, og Syntýke áminni eg, at vera samsintar í Harranum; ja, eg biði teg við, tú, sum av røttum bert navnið Synzygus: Kom teimum til hjálpar! Tí tær hava strítt saman við mær í evangeliinum, og somuleiðis Klemens og hini, ið hava arbeitt saman við mær, tey, hvørja nøvn standa í bók lívsins.
- Hvat vers ella hvørji orð stóðu út í tekstinum? Eg havi eitt video um bíbliulesna og granskan her.
Í undanfarnu pørtum hava vit tosa um fyridømi, og hvar hins gleði trúgvandi er grundað, munurin millum navnkristin og sonn kristin. Hvussu ein kristin ber seg at, hví Gud frelsir okkum? Og seinast vón og borgaraskap hins trúgvandi. Í dag fara vit at tosa um hvussu vit kunnu standa fast og semjast við onnur kristin – geva uppat at klandrast.
4:1
Standið fastir! Filip.4:1: Brøður mínir, sum eg elski, og sum mær leingist eftir, gleði mín og kransur mín, standið tí soleiðis fastir í Harranum, tit elskaðu!
Í hesum versinum nevnir Paulus tey kristnu við nógvum vøkrum heitum. M.a. brøður sínar, hansara gleði og krans. Teir eru gleði hansara nú og løn hansara við dómstól kristusar. Øll Kristin fara nevnililiga at fáa løn fyri, at hava leitt onnur menniksju til trúgv og alla tað tænastu tey hava gjørt fyri Jesus. Enntá fyri at bera einum eitt glas av vatni.
4:2-3
Haldið uppat at klandrast! Filip.4:2: Evodiu áminni eg, og Syntýke áminni eg, at vera samsintar í Harranum;
ja, eg biði teg við, tú, sum av røttum bert navnið Synzygus: Kom teimum til hjálpar! Tí tær hava strítt saman við mær í evangeliinum, og somuleiðis Klemens og hini, ið hava arbeitt saman við mær, tey, hvørja nøvn standa í bók lívsins.
Tvær systrar í samkomuni nevndar Evodia og Syntyke høvdu samstarvstrupulleikar, men vit vita ikki hví. Paulus eggjar báar um at vera samsintar í Harranum.Vit kunnu ongantíð verða samd í øllum lutum og viðurskiftum, men í andaligum høpi kunnu vit sleppa týdningarleysum, persónligum ósemjum, fyri at Harrin kann vera ærdur.
Arbeiðsfelagin, sum nevndur er í vers trý, kann vera Timoteus, lukas, Epafroditus ella onkur annar. Men Paulus heitir á hendan um at koma og hjálpa við ósemjuni. Ofta er tað soleiðis, at tá tvey fólk klandrast, so er besti mátin at fáa skil á ósemjuni við, at ein triði óheftur persónur, sum er skilagóður og andaliga búgvin, kemur teimum til hjálpar. Ikki koma við egnum ráðum og sannførðingum, men at hann við leiðslu Guds og Bíbliuni kann vísa teimum stríðandi eina hjálp.
Hesar kvinnurnar høvdu strítt saman við Paulus. Tær ferðast ikki runt og talaðu og lærdu á sama hátt sum Paulus. Men tær kunngjørdu evangeliið við gestablídni, við at vitja heim, læra ungar kvinnur og vørn og tæntu Paulusi á annan hátt.
Klemens er eisini ein sum er nevndur her og onnur við honum, hóast vit ikki vita nakað um hann. Men vit vita hesi eru Paulusi kær. Bók lívsins er himmalska bókina, har øll nøvn verða skrivað í, sum taka ímóti Jesusi, sum teirra frelsara.


text:
Loðin nashyrningur
Loðin nashyrningur (loðnashyrningur?) (Coelodonta antiquitatis) er eitt útdett slag av nashyrningum sum helt til á norðaru grasslætunum og tundraøkjunum í Eurasia i pleistocænska tíðarskeiðinum. Loðin nashyrningur livdi seinastu ístíðina av, kanska fram til ár 8.000 f.Kr. í Siberia - hendan dagfesting er tó ivasom.
Útsjóndin á djórinum var upprunaliga bert kend frá holutekningum, men í 1929 var eitt heilt ræ við skinni funnið í eini asfaltsgoymslu í Starunia í táverandi (millumkrígstíðar) Póllandi, núverandi Ukraina; hetta ræ verður nú sýnt fram á náttúrusøguliga savninum í Kraków í Póllandi.


text:
Drongurin á sandinum
Ræðuligastu myndir, vit kunnu síggja í miðlunum, eru av deyðum børnum, har sum kríggj ella vanlukka hevur verið. Nilufer Demir er turkiskur pressufotografur. Hon tók myndina av deyða dronginum á turkisku Bodrum-strondini. Myndin fór um alla verðina. Trýst á myndina høgrumegin og fylg við, hvussu sjónvarpsrásin CNN greiðir frá um hesa myndina. Svara síðan spurningunum niðanfyri:
Myndir sum broyttu heimin
Norski pressufotografurin Harald Henden fotograferar fyri avísina Verdens Gang. Høgrumegin sigur hann frá egnum royndum í 25 ár. Hann greiðir eisini frá, um ein pressumynd kann hugsast at broyta flóttafólkakreppuna, sum vit uppliva í løtuni. Trýst á myndina høgrumegin, og svara so spurningunum niðanfyri:
Ein 7 ára gomul genta úr Sýria, sigur frá at vera flótti
Nú er hon komin til oynna Lesbos í Grikkalandi, har føroyingar eisini hava hjálpt flóttafólkum. Nú vónar hon, at allir vinir og vinkonur fara at møtast. Hon vónar eisini, at hon sleppur heim aftur til Sýria, og at alt í heimlandinum tá verður sum fyrr. Í meðan síggja vit myndir úr Sýria, sum er oyðilagt av kríggi. Hyggið eftir filminum og skifti orð um at hjálpa flóttafólkunum:
Huffington Post um børn í Sýria í 2015
Avísin Huffington Post, sum bara er á netinum og ikki á pappíri, hevur í ár valt at endurgeva myndir av spælandi børnum í krígsherjaða Sýria. Niðanfyri eru tríggjar tílíkar pressumyndir. Undir myndunum stendur nær og hvar tær eru tiknar. Hyggið at myndunum og tosið um, hvat tær siga tær sum lesara.
Svara hesum spurningum:
Eitt evni, ið hevur fingið nógva umtalu í miðlunum hesa seinastu tíðina, er flóttafólk, sum koma til Evropa.
Sambært marknaeftirlitinum í ES, komu 107.500 fólk til Evropa í juli í 2015. Flestu flóttar, sum koma til Evropa, eru úr Sýria, Afganistan og Eritrea.
Temasíðan um flóttafólk kann verða brúkt í lærugreinunum søgu og samtíð, ella í kristnikunnleika og átrúnað.
Temasíðan er ætlað miðdeild og hádeild í fólkaskúlanum.


text:
Fyrimunir við at gerast limur
Við fyrilestrum og øðrum átøkum vil Stoffskiftisfelagið virka fyri at fáa limum sínum ta hjálp, teimum tørvar. Ikki minst vil felagið virka fyri at fáa samstarv við serlækna, tí eingin er í Føroyum. Men mest av øllum ynskja vit at serlækni verður settur á Landssjúkrahúsið.
Eingin serlækni innan stoffskiftissjúkur er í Føroyum, og tí er fremsta mál felagsins at fáa eina fasta skipan við serlækna innan hetta økið. Upplýsing um sjúkuna liggur eisini frammaliga hjá felagnum. Tað ger felagið við ymiskum fyrilestrum og øðrum upplýsandi tiltøkum, og í so máta fær felagið góða hjálp frá danska stoffskiftisfelagnum, Thyreoidea Landsforeningen. Limirnir í føroyska felagnum fáa millum annað limablaðið hjá danska felagnum, sum eisini vil virka fyri at halda fakligar kunningarfundir í Føroyum.
Síðani felagið varð sett á stovn hava vit havt vitjan av nøkrum donskum serlæknum m.a. Leif Mosekilde, sum er professari og yvirlækni innan stoffskiftissjúkur, og sum virkar á Skejby sjúkrahúsi í Århus, Hans Perrild, yvirlækni í stoffskiftissjúkum við Bispebjerg sjúkrahúsi í Keypmannahavn og Niels Knudsen endokrinologur á Bispebjerg sjúkrahúsi og Steen Bonnema yvirlækni á Odensen Universitetshospital. Afturat hava Lis Larsen, fyrrverandi forkvinna í Thyreoidea Landsforening og Jytte Flamholdt, forkvinna, verið ótrúliga hjálpsamar og veitt okkum nógvan stuðul, serliga tá vit settu okkara felag á stovn.
Felagið vil halda fram eftir sama leisti, tí felagsins limir vilja, sum vera man, fáa alla nýggja vitan um hesa sjúku, heilivág og viðgerðarmøguleikar.
Stoffstifkisfelagið er limur í MBF, og tað halda vit fer at geva felagnum fleiri ágóðar. Felagið fær sostatt part av stuðlinum, sum tað almenna veitir limafeløgunum hjá MBF, og harafturat fær felagið møguleika at nýta tær hølisumstøður, sum MBF kann veita sínum limafeløgum í sambandi við fundir og onnur tiltøk.
Føroyska stoffskiftisfelagið hevur í dag um 180 limir, og tað halda vit vera eitt tekin um at felagið longu hevur fingið góða undirtøku og at tørvur er á tí. Vit í nevndini vilja fegin vilja hoyra frá limunum um onkur hevur eitthvørt gott hugskot hjá felagnum at arbeiða við.
Vit hava góð amboð at røkka limum og áhugaðum, men ikki verið so ræskar at skriva á heimasíðuna ella á facebook. Um onkur eldsál er íð dugir við miðlum og tímir at skriva, so er at siga frá!


text:
Klokkan 16.00 er fyrsta bríksl í Zaporizhzhya, ið er sættstørsti býúr í Ukreina í mun til íbúgvartal.
U21-landsliðini hjá Ukraina og Føroyum bresta saman har - eitt stig skilur liðini á stigatalvuni í bólkinum.
Les eisini: U21 skal royna at fremja enn eitt bragd
Sámal Erik Hentze og Atli Gregersen hava sett liðið, og talan er um tíggju av teimum somu, sum byrjaðu inni í dystinum í Klaksvík hóskvøldið, tá Føroyar og Norðurmakedónia spældu 1-1 javnleik. Broytingin er á høgra kanti, har 17-ára gamli Áki Debes Samuelsen úr HB fer at spæla frá byrjan. Hann avloysir Símun Sólheim í byrjanaruppstillini
Føroyar (4-4-1-1): Bjarti Vitalis Mørk - Hanus Sørensen, Børge Petersen, Andrias Edmundsson, Pætur Turiðarson Skipanes - Áki Debes Samuelsen, Noah Mneney, Andrass Johansen, Lukas Giessing, Stefan Radosavljevic (L) - Jonn Johannesen
Bæði liðini og yvirlit yvir teir, ið eru á bonkinum, síggjast her
Dysturin kann ikki stroymast í Føroyum - tó gjøgnum veddingarfyritøkuna Bet365 um ein hevur ein brúkara. Vit fara at hava beinleiðis dagføring av støðuni á forsíðu okkara. Fyrsta bríksl verður klokkan 16
Undankapping til EM 2023, bólkur H - 4. umfar
Týsdagin 12.10 - Zaporizhzhya
(16.00) Ukraina - Føroyar
Sí eisini: - Bagge: Hetta er stórt tað sum vit gera
Áki við frá byrjan hesuferð
Hann avloysir Símun Sólheim á høgra vongi. Hetta er einasta broytingin í byrjanaruppstillingini á U21-landsliðnum í mun til dystin hóskvøldið.
Áki Samuelsen í dystinum hósdagin, har hann var innskiftari (Mynd: Sverri Egholm)
Klokkan 16.00 er fyrsta bríksl í Zaporizhzhya, ið er sættstørsti býúr í Ukreina í mun til íbúgvartal.